A) INDICTIO CAPITULI GENERALIS anno Domini 1738 die 5 mensis maii et sequentibus, apud Cistercium in ducatu Burgundiae celebrandi. Nos, frater Andochius Pernot, abbas Cistercii,… *etc. ut in forma consueta*. Salutem in Auctore salutis. Tandem miseratione Divina, extincto bellorum incendio, christianorumque principum concordia feliciter constabilita, iuvat suspensa sinistris imparum eventibus et retardata nimis adimplere vota communibus Ordinis commodis ac necessitatibus unanimi omnium vestrum sententia et consensu providere, pertractare eadem mente unoque consilio ardua et urgentia eiusdem Ordinis negotia, iustitiae leges in concordia disponere atque disciplinam in charitatis et pacis vinculo consolidare. Eapropter *Indictionem* nostram Capituli generalis anno Domini 1733, die sexta maii publicatam, die vero vigesima tertia mensis decembris eiusdem anni revocatam, sub melioribus auspiciis quamprimum renovandam ac restituendam esse duximus, uti praesentium litterarum tenore renovamus ac restituimus, atque paterna nostra et plenaria qua fungimur Ordinis auctoritate, praedicti Capituli generalis, seu comitiorum solemnitatem ad diem quintam mensis maii, quae est feria secunda immediate sequens dominicam quartam post Pascha, anni proxime venturi 1738, apud Cistercium, totius Ordinis caput, solito more celebrandum de novo indicimus et convocamus ; in quo quidem Capitulo generali, auxiliante Deo, praecipue de divini cultus et honoris augmento, de mutuae charitatis firmamento, de sanctae regulae et monasticae disciplinae observantia, de uniformitatis conservatione, aliisque salutaribus ordinationibus, iuxta regulares Ordinis et Sanctae Sedis Apostolicae constitutiones, una vobiscum agere, necnon de variis quibusdam maximi momenti rebus Ordinis statum spectantibus, quae mutuo sollicitudinis et auctoritatis praesidio planius ac facilius dirigi diffinirique possunt, deliberare, disponere et decernere constituimus. Vos autem omnes et singulos paterno affectu monemus et obtestamur, ut officii vestri religionisque memores, tam sancto operi promovendo adesse studeatis, et nihilominus cuilibet vestrum in virtute salutaris obedientiae et sub poenis in constitutione f. r. Benedicti PP. XII expressis, aliisque nostro et Capituli generalis arbitrio infligendis… *etc.* — Ne ulla vero ignorantiae … *etc.* Iniungimus praeterea … *etc.* Denique praecipimus … *etc.* Prohibemus autem … *etc.* Et quoniam praesentium … *etc.* Datum in nostro Cistercii archicoenobio, sub nostro secretariique nostri signo manuali, et maioris contrasigilli nostri impressione anno Domini 1737, die vero 15 mensis maii. *Sic signatum* F. Andochius, abbas generalis Cisterciensis. — *Et infra* de mandato praefati Rmi D. N. abbatis generalis, fr. Ioannes Bernardus Begin secretarius, et sigillatum maiori sigillo eiusdem Rmi D. N. Concordat, 14 iulii 1737. Fr. A. Pattheet. * * * Acta Capituli generalis apud Cistercium celebrati anno Domini 1738, die 5 maii et sequentibus. 1.  Restituta tandem in omnibus Europae partibus pace, *Indictio* Capituli generalis Cisterciensis Ordinis bellorum tumultu ac iniuria temporum diu retardati, et anno proxime elapso nova *Indictione* a Rmo D. N. denuo convocati, ad exoptatum effectum pervenit, accedente die 4 mensis maii praesentis anni 1738, circa horam 4 serotinam ad archicoenobium Cistercii, caput et matrem Ordinis, innumera abbatum multitudine Rmum D. N. generalem ad maiorem ecclesiam inter devotam religiosorum turmam, pulsantibus campanis, et organis modulantibus, comitante. 2.  Itaque anno praedicto, die 5 maii, horis matutinis post tertiam et missam de S. Spiritu celebratam in pontificalibus per R. D. abbatem de Neocella, episcopum Zamencem designatum, Rmus D. N. omnes abbates, aliique ad praesens Capitulum convocati convenerunt ad sonum maioris campanae in Capitulum cum venerabili conventu Cistercii, ubi omnes in suis locis genuflexi hymnum *Veni Creator* decantarunt, subiiciente versus et collectas consuetas Rmo D. N. 3.  Lectis postea Sereniss. ac Christianiss. Regis litteris ac praevia humanissima oratione ab Ill. et magnifico D. D. de la Briffe, ducatus Burgundiae dignissimo Praefecto, de clementissima Regis voluntate erga Rmum D. N. ac totum Ordinem, Rmus D. N. sedens, et post eum sedentibus pariter omnibus, gravi, paterna, facundaque oratione omnes in Christo congregatos admonuit de renovanda ac constanter conservanda unitate spiritus, quatinus vinculo charitatis arcte uniti eant de virtute in virtutem, et quantum humana et fragilis conditio permittit, ad religiosae perfectionis fastigium ascendere contendant. 4.  Post haec recedens Rmus D. N. cum RR. adm DD. abbatibus de Firmitate, de Claravalle et de Morimundo, (R. adm D. abbate de Pontigniaco ob senium absente) e Capitulo ad Diffinitorium accessit idem Rmus D. N. cum praedictis tribus primis abbatibus pro Diffinitoribus eligendis. Cantor Cistercii petita ante discessum Rmi D. N. benedictione, legit sequens Indulgentiarum *Breve* Apostolicum universo Ordini a SS. D. N. benigne concessum. 5.  Universis Christi fidelibus praesentes litteras inspecturis salutem et apostolicam benedictionem. — Cum, sicut accepimus, Capitulum generale monachorum Ordinis Cisterciensis in monasterio Cistercii, Cabilonensis dioecesis monachorum Ordinis huiusmodi quod omnium eiusdem Ordinis monasteriorum et locorum regularium caput et mater existit, die 5 mensis maii benedicente Domino, celebrandum sit, Nos, ut opus tam pium maiori cum fructu fiat, et ad augendam fidelium religionem et animarum salutem, coelestibus Ecclesiae thesauris pia charitate intenti, omnibus utriusque sexus Christi fidelibus vere poenitentibus et confessis, ac sacra communione refectis, qui ecclesiam praefati monasterii, vel aliquam ex ecclesiis monasteriorum monachorum Ordinis huiusmodi ubique existentium, die praefato ac singulis actualis illius celebrationis diebus devote visitaverint, et ibi pro christianorum Principum concordia, haeresim extirpatione ac sanctae matris Ecclesiae exaltatione, pias ad Deum preces effuderint, plenariam semel dumtaxat omnium peccatorum suorum veniam indulgentiam et remissionem misericorditer in Domino concedimus, praesentibus post celebrationem dicti Capituli generalis minime valituris. Volumus autem ut si pro impetratione, postulatione, admissione seu publicatione praesentium aliquid vel minimum detur, aut sponte oblatum recipiatur, praesentes nullae sint. Utque earumdem praesentium transsumptis, seu exemplis etiam impressis, manu alicuius notarii publici subscriptis, et sigillo personae in ecclesiastica dignitate constitutae, vel Procuratoris generalis dicti Ordinis munitis, eadem prorsus fidem adhibeatur quae adhiberetur ipsis praesentibus si forent exhibitae vel ostensae. — Datum Romae apud Sanctam Mariam Maiorem sub annulo Piscatoris die 16 decembris 1737, pontificatus nostri anno 8. *Signatum.* F. Carolus Oliverius. 6.  Deinde cantor legit articulum de *Antiquis Diffinitionibus* : Quomodo se habeant abbates in Capitulo generali, caput III *Chartae charitatis*, bullam Clementis PP. IV quae incipit *Parvus fons*, et aliqua capita ex sacra regula. Quam lectionem continuavit usque ad reditum Rmi D. N. et dictorum adm RR. DD. abbatum ex Diffinitorio, ubi facto Diffinitorum selectu ad Capitulum reversus Rmus D. N. cum praefatis DD. abbatibus ordinationem sequentem iussit alta voce promulgari per D. Ioannem Bernardum Begin, secretarium suum, videlicet. ORDINATIO CAPITULI GENERALIS 7. *Diffinitores* : Rmus D. N. abbas **Cisterciensis**, s. th. d., R. D. abbas de Luciscella, R. D. abbas de Novo Castro, s. th. d., R. D. abbas de Grosso bosco, R. D. abbas de S. Urbano ; R. adm D. abbas de **Firmitate**, R. D. abbas de Gratia Dei Bisuntinensi, R. D. abbas de Sedlicio, R. D. abbas de Uterina valle, s. th. d., R. D. abbas de Oliva ; pro R. adm D. abbate de **Pontigniaco** absente R. D. abbas de Langheim, R. D. abbas de S. Fide in Hispania, R. D. abbas de Waldsassen, R. D. abbas de S. Benedicto in Italia ; R. adm D. abbas de **Claravalle**, R. D. abbas de Bello becco, s. th. d., R. D. abas de Septem fontibus, R. D. abbas de Baudeloo, R. D. abbas de Himmerode ; R. adm D. abbas **Morimundo**, R. D. abbas de Alta sylva, R. D. abbas de Porta Gloni, s. th. d., R. D. abbas de S. Cruce in Austria, R. D. abbas de Pelplinio. *Confessarii* : R. D. abbas de Aureavalle, R. D. abbas de Trappa, R. D. abbas de Fide in Hispania, R. D. abbas de Parisio, R. D. coadiutor de Landa, D. prior de Thoroneto, D. prior de Monasteriis, D. prior de Eleemosina, s. th. d., D. prior de Charitate Bisuntinensi, D. magister novitiorum Cistercii, D. subprior Cistercii. *Consultores* : R. D. abbas de Neocella, R. D. abbas de Ebraco, R. D. abbas de Parisio, R. D. abbas de Nizella, R. D. abbas de Pietate, s. th. d., R. D., abbas de Precibus, s. th. d., R. D. abbas de Charmeia, R. D. coadiutor de Escureyo, R. D. coadiutor de Landa, R. D. diffinitor Congreg. Arragonum et Navarrae. *Magistri caeremoniarum* : R. D. abbas de Villario in Brabantia, R. D. abbas de Valcellis, R. D. abbas de Waldsassio, R. D. abbas de Stamedio, R. D. abbas de Alta sylva, R. D. abbas Walderspacensis, R. D. abbas de Porta Gloni, s. th. d., D. prior Cistercii, D. Provisor collegii S. Bernardi Parisiensis, s. th. d., D. prior de Flarano, D. secretarius R. adm D. abbatis de Claravalle. *Auditores computationum* : R. D. de Escureyo, R. D. abbas de Pinu, D. Provisor de Sinanqua, D. prior de Valloliis, s. th. d., D. prior de Oratorio, D. prior de Maceriis, D. prior de Bonavalle Viennensi, D. cellerarius de Firmitate, D. De Musy deputatus de Alta ripa. *Contractuum examinatores* : R. D. abbas de Bello prato in Lotharingia, R. D. abbas de Walderspacensis, R. D. abbas de Luba, R. D. abbas de Heisterbaco, D. secretarius Congreg. Germaniae, D. prior de S. Andrea Rothomagensi, s. th. d., D. prior de Monasteriis, D. prior de Oliva, s. th. d., D. prior de Vallibus in Ornesio, s. th. d., D. prior de Fonteneto, s. th. d., D. procurator collegii S. Bernardi Parisiensis, D. procurator de Maceriis. *Receptores excusationum* : R. D. abbas de Aureavalle, R. D. abbas de Trappa, D. Prior de Thoroneto, D. Prior de Eleemosina, s. th. d., D. Procurator de Firmitate. *Notarii abbates* : R. D. abbas de Barbereio, R. D. abbas de Maris stella. *Promotores causarum* : R. D. abbas de Valle dulci, s. th. d., R. D. Prior perpetuus de Gratia N. D. s. th. d. *Notarii ad pedes* : D. Benedictus Schindler secretarius Rmi D. N., Ioannes Bernardus Begin secret. Rmi D. N. *Portarii diffinitorii* : D. Franciscus Marivin Provisor collegii S. Bernardi Parisiensis, s. th. d., D. Maximilianus Dardenne prior de Sylvanesio. 8.  His itaque ordinatis et RR. adm tribus primis abbatibus ceterisque Diffinitoribus, quibus ex officio in Diffinitorio locus competit, a Rmo D. N. rite institutis, et de servanda fidelitate ab ipso admonitis, ipse solus sedens, ceteri autem stantes, tacto pectore, sub fide sacerdotis de fideli commissi sibi muneris executione iuramentum praestiterunt, et praecedente Rmo D. N. omnes secundum suum ordinem a Capitulo exierunt. Et sic soluta fuit prima sessio. 9.  In 2 sessione horis pomeridianis habita, RR. DD. Promotores inhaerendo venerandis Patrum nostrorum vestigiis, requisiverunt ut per Rmum D. N. Praesidem et Capitulum generale determinarentur orationes et preces, quae sic ordinatae sunt. 10.  Pro SS. DD. N. Clemente PP. XII … pro Emin. cardinalibus … et maxime pro Emin. D. D. Antonio Cardinali De Via, Ordinis Protectore clementissimo … *etc.* 11.  Pro Sereniss. et Augustiss. D. D. Carolo, Dei gratia Romanorum Imperatore. Pro Sereniss. D. D. Ludovico XV Galliarum et Navarrae Rege… Pro Sereniss. D. D. Philippo V, Hispaniarum Rege catholico. Pro Sereniss. D. D. Augusto III Poloniarum Rege Orthodoxo… Pro Sereniss. stippe [stirpe] Ill. Ducum Burgundiae … *etc.* Pro Emin. D. D. Hercule de Fleury, Regni Galliarum administro, et de universa Europa sacroque Cisterciensi Ordine optime merito. Pro Ducibus … *etc.* 12.  Pro burgensibus … *etc.* 13.  Pro pace et unitate … *etc.* 14.  Postremo pro omnibus religiosis … *etc.* 15.  Et statim ad requisitionem RR. DD. Promotorum lectae sunt diffinitiones Capituli generalis de anno 1699, ad quarum lectionem declaravit Rmus D. N. cartas Capitulorum generalium ac universi Ordinis esse iam asservatas in loco separato a cartis monasterii Cistercii. 16.  Requirentibus RR. DD. Promotoribus, deliberatum est et decretum, collectis suffragiis, quod inhaerendo antiquis diffinitionibus, nemini liceat in audientia Diffinitorii loqui nisi stando, et petita et obtenta licentia a Rmo D. N. Cistercii abbate Praeside. 17.  Statutum est in formula excommunicationis die Palmarum promulgari solita, olim insertam hanc clausulam *nisi infra diem Jovis resipiscant*, omittendam et delendam esse. 18.  Controversia orta ex lectione statuti in quo dicitur, quod ratio suspicionis debeat probari apud Visitatorem seu Vicarium generalem, remittitur ad aliam sessionem discutienda et iudicanda. 19.  R. D. abbas de Himmenrode [Himmerode] quaedam negotia proposuit suam provinciam concernente quae Capitulum generale iussit communicari RR. DD. Promotoribus in scripto, ut ea ab ipsis in Diffinitorio proponantur, in altera sessione examinanda. 20.  Die 6 eiusdem mensis, celebrata missa de s. Ioanne ad Portam Latinam, pontificante R. adm D. abbate de Firmitate, convocato ad sonum maioris campanae Diffinitorio, ad horam 8 matutinam, continuata est lectio diffinitionum dicti Capituli generalis anni 1699. Quarum lectione absoluta, approbatae sunt et confirmatae ultimi Capituli diffinitiones, exceptis articulis qui limitatione et explicatione indigebant, et a RR. DD. Promotoribus in sequentibus sessionibus proponentur examinandi. 21.  Requirentibus RR. DD. Promotoribus, Capitulum generale diffinit : 1° Renovando decreta Capitulorum generalium de anno 1667 et 1672 prohibitum esse ne fiant a quovis petitiones seu requisitiones nisi per viam et ministerium Promotorum. — 2° Quod agitatis a RR. DD. Promotoribus, ubi opus erit, in utramque partem quaestionibus, post ipsorum requisitionem, Rmus D. N. teneatur suffragia alternatim, id est unius post alterum colligere, et ad pluralitatem suffragiorum concludere ; et si res gravioris momenti et difficilioris discussionis sint, tunc poterunt ad alteram sessionem, vel ad consultores remitti. 22.  Circa controversiam remissam in sessione 2, de suspicione probanda apud Visitatorem, visum est Capitulo generali, adhaerendo requisitioni RR. DD. Promotorum renovare decreta Capitulorum generalium praecedentium scilicet de annis 1667 et 1683, quibus prohibetur Patribus immediatis ne commissarios mittant nisi Vicario legitime suspecto, cuius suspicionis causa probabitur a Patribus coram Visitatore, quam si legitimam invenerit dictus Vicarius generalis tum sese revocando partes ad Patrem immediatum remittat. Si vero ipsam illegitimam diiudicaverit, nihilominus, processum instituet, et alia facienda faciet, salvo debito recursu ad Patrem immediatum. Si vero Pater immediatus in certis sibi causis notis Vicarium suspectum habuerit, tunc tenebitur coram Rmo D. N. Cisterciensi suspicionis causas deducere, et ab ipso plenaria qua fungitur auctoritate Capituli generalis dispensationem obtinere valent, exceptis commissionibus datis vel dandis a Rmo D. N. pro monasteriis Poloniae, et aliis extra Galliam sitis pariter exceptis, iuxta diffinitionem Capituli generalis anni 1683, commissionibus datis vel dandis a Rmo D. N. et a R. adm D. abbate de Claravalle pro monasteriis Belgii Gallici. 23.  Hora 2 post meridiem, ad signum maioris campanae, absente propter infirmitatem R. D. abbate de Septem fontibus, ad requisitionem RR. DD. Promotorum, statutum est quamlibet a RR. DD. Promotoribus propositam quaestionem ita seorsim solvendam esse seu terminandam, ut nemini liceat occasione propositae quaestionis aliam proponere. 24.  Requirente R. D. primo Promotore ut a Vicariis generalibus fierent relationes visitationum ab ipsis factarum in monasteriis suae curae et diligentiae commissis, statim, ut aliis fieret exemplo, Rmus D. N. rationem reddidit de visitationibus per se nuperrime factis. Tum laudata plurimum paterna Rmi D. N. vigilantia occasione debitorum a R. adm D. abbate de Firmitate, nuper defuncto, et ipsius conventu contractorum, prohibet Capitulum generale ne quatuor primi, aliique abbates, abbatissae, superiores et superiorissae mutuo pecunias accipiant, nec etiam sylvas inter bona immobilia, iuxta bullam SS. D. Benedicti PP. XII, comprehendendas, vendere praesumant, absque maioris vel saltem senioris partis respective conventus libero et in scriptis consensu, et Vicariorum seu Patrum immediatorum, facta prius diligenti de commodo et incommodo inquisitione, et Capituli generalis, aut eo non sedente, Rmi D. N. petita et obtenta licentia. 25.  Cum vero Cistercium, alma Mater Ordinis nostri, ob varia impedimenta a notabili tempore regulariter visitatum non fuerit, et ipsum tamen, iuxta s. Patris nostri Stephani *Chartam charitatis*, constitutionesque Apostolicas, singulis annis visitari debeat, requisivit Rmus D. N. ut haec Cistercii visitatio, iuxta bullae *Clementinae* et *Chartae charitatis* praescriptum morem ac ritus, a quatuor primis abbatibus singulis annis perficeretur. Sed quia dicta visitatio a quatuor praedictis primis abbatibus insimul et personaliter peragi debet, necessarium visum fuit Rmo D. N. ut quatuor abbatum aut alicuius ex illis defectui seu absentiae provideret. Quapropter in audientia Diffinitorii in locum ipsorum infirmitate aut alio quovis casu impeditorum, nominandos, deputandos, ac substituendos duxit, et sic nunc pro tunc nominatos, deputatos ac substitutos approbat et confirmat praesens Capitulum generale, videlicet Rdo adm D. de Firmitate R. D. de Gratia Dei Bisuntinensi abbatem, Rdo adm D. de Pontiniaco [Pontigniaco] R. D. abbatem, de Uterina Valle, Rdo adm D. de Claravalle R. D. de Charmeia, Rdo adm D. de Morimundo R. D. de Valle dulci, casu quo unus vel alteri praedictorum substitutorum et subrogatorum abbatum deficiat vel impediatur in illius vel illorum loco unus aut alter ex reliquis praenominatis substitutis non impeditis assumetur a Rmo D. N. ad requisitum praefixumque quaternarium numerum omnino complendum. Tandem si quatuor primi Ordinis abbates videlicet de Firmitate, de Pontigniaco, de Claravalle et de Morimundo in proxime futuro festo B. Magdalenae seu tempore in bulla Clementis PP. IV praescripto et determinato ad visitandum Cistercium non comparuerint, quatuor abbates de Gratia Dei Bisuntinensi, de Uterina valle, de Charmeia et de Valle dulci, aut in eorum defectu alii Ordinis nostri abbates ad hanc Cistercii visitationem praefatorum quatuor primorum absentium loco executioni dandam a Rmo D. N. advocari licite poterunt et assumi. 26.  Circa procuram generalem Ordinis apud S. Sedem, requirente R. D. Promotore, haec sequentia praesens Capitulum generale statuit et vult districte observari. — 1° Omnes Ordinis personae cuiuscumque status et dignitatis existant, ob necessitatem aliquam, etiam cum superiorum suorum consensu ad Urbem accedentes, statim teneantur se sistere Procuratori generali, eumque instructum reddere de licentia et causa sui adventus. Et si aliter fecerint, ab eodem puniantur, in plenaria Ordinis potestate. — 2° Inhaerendo diffinitionibus Capitulorum generalium de annis 1490 et 1491 pro augendis tenuissimis proventibus Procuratoris generalis in Urbe, quicumque novus electus aut promotus ad dignitatem abbatialem in quocumque monasterio aut Ordinis loco (excepta Gallia) cuiuscumque status, gradus, dignitatis, conditionis, sexusve existant (non comprehensis tamen abbatibus et abbatissis triennalibus vel quadriennalibus) statim ac semel post suam electionem aut promotionem solvat eidem Procuratori generali decem ducatos aureos de Camera Apostolica. Qui dicti decem ducati ut facilius securiusque ad Procuratorem generalem perveniant, deponantur a neoelectis aut promotis abbatibus et abbatissis inter manus Vicarii seu commissarii generalis suae respective provinciae, et deinde Vicarius generalis praefatus ducatos cum solitis contributionibus Procuratori generali transmittat. — 3° Amplietur hospitium eiusdem Procuratoris generalis, et ita disponatur ut Romam venientes Ordinis personae in eo commode et religiose degere possint, mediante convenienti pro victu solutione. At pro facienda praefati hospitii ampliatione, vicariatus seu provinciae Bohemiae et Silesiae quorum contributiones proventibus monasteriorum dictarum provinciarum minime proportionatae videntur, iuxta hic annexam taxam in posterum ac annuatim sine defalcatione cambii Procuratori generali apud S. Sedem solvere teneantur, videlicet. — *In Bohemia*, Viri : Sedlicium 3 aureos, Plassium 5 aureos, Ossecum 5 aur., Altovadum 5 aur., Spinea Corona 2 aur., Aula regia 5 aur. — Moniales : Frauwenthal seu Vallis virginum 1 aureum. — *In Moravia*, Viri : Wellehradium 5 aur., Zara seu Fons S. Mariae 5 aur. Moniales : Tischnovium 4 aur., Reginae vetero Brunae 5 aur. — *In Lusatia*, Viri : Neocella 4 aur. — Moniales : Mariae vallis 4 aur., Mariae stella 5 aur. — *In Silesia*, Viri : Luba 10 aur., Grissovium 10 aur., Henricowium 5 aur., Camentium 4 aur., Rauda 4 aur., Gemelnicum 2 aur. — Moniales : Trebnicium 10 aur. — 4° Prohibetur, quemadmodum iam pridem fuit prohibitum a Capitulo generali de anno 1490, omnibus provinciis, abbatibus, abbatissis, aliisque superioribus ac superiorissis ne quisquam eorum vel earum sub quocumque respectu et causa, in virtute salutaris obedientiae, constituat sibi in Urbe agentes et procuratores, sive saeculares sive regulares ; verum omnia negotia Ordinis ac suorum respective monasteriorum lites per Procuratorem generalem apud S. Sedem promoveant, eiusque fidei ac diligentiae committant ; invitando dictum Procuratorem generalem pro virili tueri et defendere negotia cuiuscumque Congregationis et provinciae. Si tamen urgens ac necessarius daretur locus mittendi Romam ab aliquo monasterio aliquem religiosum, vult et praecipit Capitulum generale ut nihil faciat idem religiosus ac promoveat in negotiis sibi commissis, nisi ex licentia et cum dependentia dicti Procuratoris generalis. — 5° Teneantur omnia et singula utriusque sexus monasteria Ordinis in Congregatione Coronae Arragonum et Navarrae, principatusque Cataloniae, pariter in Belgio Austriaco et Gallico, ac in patria Leodiensi, non de quadriennio in quadriennium, vel de biennio in biennium, sed quolibet anno suas solvere contributiones et dictorum monasteriorum Vicarii generales easdem colligere, et Procuratori generali in Curia sedulo transmittere, ita ut nulli ex praefatis Vicariis in dicta collectione ac transmissione reperiantur negligentes, necnon contributiones Ordinis sinant reliquari, et ita suae respective provinciae monasteria gravari. Quantum ad contributiones annuas vicariatus Belgii Gallici, pro maiori facilitate et commodo easdem transmittendi in posterum percipientur a Procuratore generali in Gallia, et subinde per ipsum promovebuntur ad manus Procuratoris generalis apud S. Sedem. — 6° Decem Hungarici qui antea ad alios usus a Polonia vicariatu applicabantur deinceps facta prius iuxta dictorum decem Hungaricorum in singulis antedicti vicariatus monasteriis repartitione, solutis Procuratoris generalis in Curia contributionibus addantur, ita ut octoginta a vicariatu Poloniae nummorum Romanorum summa sine defalcatione cambii ad praedictum Procuratorem generalem singulis annis transmittatur. 27.  Lecta et attenta epistola Emin. D. D. Cardinalis Protectoris, circa urgentem necessitatem providendi in praesenti Capitulo generali meliori regimini ac observantiae Congregationis Calabriae et Lucaniae, ad requisitionem RR. DD. Promotorum factae sunt sequentes diffinitiones : — 1° Nullus Congregationis Calabriae et Lucaniae alumnus cuiuscumque reperiatur dignitatis aut gradus, possit decreta seu provisiones tum in Capitulis provincialibus, tum in comitiis regimentalibus edere circa statum monasteriorum provinciae necnon executioni demandare, nisi prius super eis specialis confirmatio S. Sedis, vel Rmi D. N. (vel Capituli generalis) accesserit. — 2° Nemo recipiatur in monachum nisi totius regiminis approbatione et abbatis loci consensu praehabitis, penitus tamen exclusis vili et illegitima prosapia oriundis. — 3° Monachis sanguine coniunctis usque ad tertium gradum inclusive, in eodem monasterio habitare, ibique officia administrare prohibitum sit. — 4° Monachi professi usque ad susceptionem sacerdotii non valeant collocari in monasteriis ubi professorium in statu bonae observantiae non reperitur, sed maneant sub obedientia et cura magistri seu religiosi a loci abbate constituendi, nec extra monasterium nisi in comitatu et praesentia praedicti magistri exire praesumant. — 5° Officium prioris per quadriennium duret, et in eodem monasterio non valeant confirmationes nisi elapso dicto quadriennio. — 6° Officium prioris et alia monasteriorum officia non solis magistris et professoribus actualibus in monasteriis, ubi studium reperitur institutum, sed et aliis religiosis benemeritis conferantur. — 7° Laurea magistrali s. th. nullus possit condecorari nisi probatae vitae, et consummato in lectionibus theologicis septennio per monasteria provinciae, et alio pariter septennio in monasterio civitatis Consentiae, quod ad hoc expresse designatur, ea tamen lege ut inibi lectores ad minus semel quolibet anno publice defendant conclusiones theologicas, et sic per septennium de universa theologia. — 8° In monasteriis ubi studia fuerint instituta, praeter lectores constituatur a regimine doctus et insignis magister seu religiosus qui exercitiis et colloquiis studiorum gratia fieri consuetis praesit. — 9° In omnibus electionibus abbatum sive fiant per obitum, sive per cessionem aut translationem alterius, neoelectus abbas non possit se ingerere in administrationem sui officii ante obtentam confirmationem a Rmo D. N. nec post dictam confirmationem gerere per se monasterii temporalia, bene vero per religiosos officiales attendendo se habere oculos ad omnia debere, manus autem ad nihil. — 10° Abbatibus gubernii et lectoribus actualibus non sit licitum concionare tempore Quadragesimae et Adventus. — 11° Licentia concionandi in monasteriis, ibique sacramentales confessiones religiosorum et aliorum prout de iure audiendi, per solum abbatem proprii monasterii, tempore sui gubernii inclusive, et non aliter conferatur. — 12° Nullus Congregationis alumnus cuiuscumque gradus aut conditionis existat, possit ad Urbem aut alias regiones et partes accedere, inconsulto proprio abbate et Procuratore generali in Urbe pro tempore existenti, et commoranti, et absque illorum speciali licentia in quocumque casu, etiam sub praetextu invisendi propriam patriam. Qui secus fecerint, incarcerentur, et aliis poenis si expedire visum fuerit, per dictum Procuratorem generalem, in plenaria Ordinis potestate, afficiantur. — 13° Cum non sine gravi scandalo sint exortae plurimae factiones in Congregatione Calabriae et Lucaniae, pro obtinendis eiusdem Congregationis dignitatibus et officiis, et ea de causa Capitulum dictae Congregationis, quod die 26 mensis aprilis proxime praeteriti fuisset celebrandum, a Rmo D. N. suspensum existat, ut super hoc quidquid statuendum expedit in praesentibus comitiis generalibus sedulo examinetur ; ideo dicto Rmo D. N. instanter fuit supplicatum ab eisdem comitiis generalibus, quatinus ad praedictis abusibus seu factionibus efficaciter occurrendum, uti de rebus et personis Congregationis Calabriae et Lucaniae sufficienter instructus dignaretur ad saepe dictae Congregationis dignitates et officia personas eiusdem magis idoneas eligere ac deputare, ceterisque omnibus, quae bonum dictae Congregationis regimen spectare possunt, paterna auctoritate providere. 28.  Die 7 eiusdem mensis maii, celebrata missa de S. Spiritu a R. D. abbate de Sedlicio in Bohemia, ad sonitum maioris campanae, hora 8 matutina convenerunt omnes Diffinitores in diffinitorium, praeter R. adm D. abbatem de Morimundo, qui se ob infirmitatem excusavit. Tunc ad requisitionem R. D. Promotoris rationem visitationum factarum respective retulerunt R. adm D. abbas de Firmitate, R. adm D. abbas de Claravalle, R. D. abbas S. Benedicti in Italia, deputatus Lombardiae, R. D. abbas de Barberio, Vicarius generalis S. O. in provincia Normanniae aliisque adiacentibus, R. D. abbas de Baudelo in Belgio Gallico, vener. prior de Valloliis Vicarius generalis Picardiae, cuius relatio circa monasteria vicariatus dictae provinciae remissa est per Diffinitorium ad consultores. 29.  Occasione relationis factae a R. D. abbate de Oliva de statu monasteriorum suae curae commissorum in Polonia, Capitulum generale remisit ad consultores sententiam a dicto R. D. abbate Olivensi factam contra abbatem Ciriciensem, serio et citius examinandam et referendam. 30.  R. D. abbas de Porta Gloni post relationem factam status monasteriorum Vasconiae, certos articulos RR. DD. Promotoribus legendos in audientia Diffinitorii tradidit. Qui lecti, simul cum carta visitationis ab illo factae in collegio Tholosano, ex commissione speciali Rmi D. N. remissi sunt per Capitulum generale ad consultores, ut audito eorum consilio firmum quid et inviolabile statuatur a praesenti Capitulo. 31.  R. D. abbas de Maris stella, pater immediatus monasteriorum sanctimonialium in Helvetia, facta dictorum monasteriorum relatione, obtulit supplicationem, cuius tres primi articuli ad examinatores contractuum et quartus ad consultores remissi sunt. 32.  Cum ad audientiam Capituli generalis pervenerit monasteria in regno Franciae sita multum gravari declaratione quadam regia edicta anno 1731, die 13 mensis ianuarii, audito Procuratore generali, et requirentibus Promotoribus, praesens Capitulum generale humiliter Rmum D. N. deprecatur ut per se, vel per commissarios ab ipso deputandos, revocationem aut saltem benignam huiusce declarationis interpretationem instanter apud christianiss. Regem sollicet aut sollicitari faciat, scribatque nomine totius Capituli Emin. Cardinali D. D. de Fleury, regni Galliarum administro, Excell. Cancellario ceterisque regiis ministris, ac Procuratori generali magni consilii, ut tali petitioni ac supplicationi favere et annuere non dedignentur. 33.  Requirente R. D. Promotore, praesens Capitulum generale reverenter committit Rmo D. N. ut per se vel per commissarios suos expensis monasteriorum in comitatu Burgundiae sitorum, patentium litterarum in favorem ipsorum nuper a Rmo D. N. obtentarum executionem procuret vel procurari faciat, et ubicumque necessarium fuerit adversus intercessionem, intermissionem et oppositionem ab Ill. archiepiscopo Bisuntinensi praedictarum patentium litterarum executioni, praescriptioni et approbationi factam agat et agere faciat, in plenaria Ordinis potestate. 34.  Ut obvietur abusui, qui in Galliae monasteria irrepsit occasione alienationum, pactionum, locationum ad vitam et in emphiteosim, commutationum et venditionum sylvarum, Capitulum generale inhaerendo antiquis et modernis constitutionibus et decretis Capitulorum generalium, prohibet ne quis sylvas vendere, alienationes, pactiones, locationes ad vitam, cum abbatibus commendatariis, et in emphitheosim [emphiteosim] cum aliis, simul et commutationem facere, nec pecunias e sylvarum venditione provenientes monasteriorum reparationibus applicare praesumant absque licentia patris abbatis et Capituli generalis, vel, eo cessante, Rmi D. N. pro tempore existentis. Mandat insuper praesens Capitulum generale universis abbatibus, abbatissis, ceterisque Ordinis praelatis et superioribus, ut praesenti diffinitioni in omnibus sese conforment. Si quis autem aliter fecerit, per Vicarium provinciae in plenaria Ordinis potestate, ab officio et dignitate simul et a divinis suspendatur. Et Rmus D. N. ad praesentis decreti fidelem et adamussim executionem invigilare dignetur, iniungendo Procuratori generali in curia Franciae, ut intercedat et sese intermittat et opponat venditionibus sylvarum, alienationibus et locationibus aliter factis, de sua intercessione, intermissione et oppositione quamprimum Rmo D. N. rationem redditurus. 35.  Cum innotuerit praesenti Capitulo lites a quibusdam Ordinis conventibus temere intentari, attendens quod, ex praecepto Christi, si quis nobiscum contendere iudicio et tunicam nostram tollere cupit, teneamur et ei dimittere pallium, praesens Capitulum generale ut nulla in posterum vel rara sit ex parte monasteriorum lis et contentio, districte prohibet ne ulla lis a RR. adm quatuor primis abbatibus, inconsulto Rmo D. N. habeatur et introducatur, nec a quovis Ordinis abbate, priore vel Procuratore absque licentia Vicarii provinciae, qui in rebus privilegia Ordinis communia spectantibus Procuratorem generalem in curia Franciae de statu movendae quaestionis certiorem facere tenebitur. Ut autem promptiora et tutiora in suscipiendis vel defendendis litibus habeantur consilia, praesens Capitulum generale statuit, diffinit ac humiliter deprecatur Rmum D. N. ut duos aut tres patrones saeculares seu advocatos Parisiis, simul et duos aut tres Procuratores eligere ac designare dignetur, ad quos et non alios, omnes Ordinis abbates, aliique superiores et procuratores pro negotiis suis instruendis consultandis, suscipiendis et defendendis accedere tenebuntur. 36.  Eadem die, pomeridianis horis, congregato pro more Diffinitorio, adhuc absente et infirmo R. adm D. de Morimundo, requisierunt RR. DD. Promotores ut continuarentur relationes visitationum. Et incoepit R. D. abbas de Himmerode referre statum monasteriorum sibi filialium. Deinde vener. prior de S. Andrea, Vicarius generalis Normanniae ; vener. prior de Fonteneto, Vicarius generalis ducatus Burgundiae ; vener. prior de Thoroneto, Vicarius generalis in provincia Provinciae ; vener. prior de Maceriis, Vicarius generalis S. O. in ducatu Burgundiae et in provincia Bituricensi ; R. D. abbas de Grosso bosco, Vicarius generalis provinciae Pictaviensis ; vener. prior de Bonavalle Viennensi, Vicarius generalis in Arvernia ; vener. prior de Sylvanesio, nuntius et legatus ex parte vener. prioris de Loco Dei Vicarii generalis provinciae Ruthenensis, et vener. prior de Oratorio pariter nuntius et legatus ex parte R. D. abbatis de Chalocheio Vicarii generalis in provincia Andegavensi, R. D. abbas de Trappa qui visitavit monasterium de Barbereio S. O. ex commissione speciali R. adm D. de Claravalle ; vener. prior de Eleemosina, Vicarius generalis in provincia Bituricensi. Et status omnium vicariatuum dictorum RR. DD. abbatum et vener. priorum Vicariorum generalium fuit remissus consultoribus examinandus et referendus. 37.  Porrecto supplici libello a R. D. abbate de Luciscella circa ius Patris immediati quod praetendit habere supra monasterium Loci crescentis seu Trium Regum in dioecesi Bisuntinensi et comitatu Burgundiae, necnon Parisiensis in dioecesi Basileensi et provincia Alsatiae, contra R. adm D. de Morimundo, iidem RR. DD. abbates interesse in tali causa habentes, de communi consensu et cum approbatione Capituli generalis elegerunt et acceptarunt in commissarios et iudices R. D. abbatem de Valle dulci et D. priorem perpetuum de Gratia Nostrae Dominae, qui post hinc et inde examinata utriusque partis iura et praetensiones sententiam ferrent diffinitivam subinde pro perpetuis temporibus in plenaria Ordinis auctoritate, si fuerit opportunum, approbandam et confirmandam a Rmo D. N. Si vero dicti commissarii ab utraque parte accepti non possint inter se convenire circa sententiam diffinitive ferendam, tunc pariter in plenaria Ordinis auctoritate, de consensu partium, sibi collegam associent qui consimilem in commissione habebit facultatem et potestatem. 38.  Occasione relationis factae per vener. priorem de Charitate de suo vicariatu comitatus Burgundiae, requisierunt RR. DD. Promotores ut propter rationes ab eo deductas D. prior de Roseriis destitueretur. Sed benigne voluit Capitulum generale necessitatem depositionis prius notificari R. adm D. de Morimundo, infirmo et absenti ; ad quem statim missus est R. D. abbas de Porta Gloni. Diffinitor. Qui reversus retulit R. adm D. Morimundensem spondere quod soluto Capitulo generali ob iam pridem sibi plurimum nota statim destitueret dictum D. priorem de Roseriis. Quo attento decrevit Capitulum generale acceptanda esse promissa R. adm D. Morimundensis, ea tamen lege et conditione ut idem R. adm D. de Morimundo teneretur quamprimum certiorare Rmum D. N. de destitutione dicti prioris de Roseriis. 39.  Cum monasterium Cistercii, Alma Mater nostra, unicum sit totius Ordinis caput, praesens Capitulum generale districtissime prohibet ne ullum deinceps Ordinis monasterium, excepto Cistercio, archicoenobium sive verbo sive scripto nuncupetur, iniungendo Vicariis et Procuratoribus generalibus et collegiorum Provisoribus, ut ubicumque talem denominationem repererint, deleri curent, in plenaria Ordinis potestate. 40.  R. D. de Pietate, Vicarius generalis S. O. in provinciis Campaniae, Picardiae et Insulae Franciae, retulit statum monasteriorum dictarum provinciarum, et subinde humiliter petiit a Capitulo generali ut cartam visitationis a se et a D. priore perpetuo de Gratia Nostrae Dominae nuperrime in collegio S. Bernardi Parisiensis ex commissione speciali Rmi D. N. factam approbare et confirmare digneretur [dignaretur] Capitulum generale. Quae res examinanda remissa est ad consultores. 41.  Remittitur ad consultores supplicatio R. D. abbatis et monasterii Gemelnicensis pro reductione fundationis nimis onerosae duarum missarum. 42.  Petitio monialium du Betton in Sabaudia pro reductione sex missarum unoquoque mense in earum monasterio celebrandarum, vigore fundationis factae a domina Carola et Bona du Vernay, anno 1691, remittitur ad R. D. abbatem Stamediensem examinanda et terminanda, deinde a Rmo D. N. generali confirmanda. 43.  Praedictis monialibus praesens Capitulum generale licentiam et facultatem concedit festa s. Francisci Salesii et s. Amedei in ecclesia sua celebrandi sub ritu sermonis maioris iuxta Breviarium Cisterciense et officia desumpta ex communi SS., prohibens Capitulum generale ne ullum novum officium adhibeant praedictae moniales, nisi praehabito examine R. D. abbatis de Stamedio, qui curabit ut quidquid fuerit desumptum ex aliis Breviariis, ritibus Cisterciensibus accommodetur. 44.  Conceditur abbati et monasterio Gemelnicensi licentia celebrandi festum s. Adalberti episcopi et martyris sub ritu MM. 45.  Item, conceditur monasterio de Savigniaco licentia festum s. Vitalis eiusdem coenobii fundatoris, sub ritu sermonis maioris cum octavo celebrandi. 46.  Abbatissae et conventui monialium ad S. Annam intra urbem Trevirensem gratiose permittitur festum s. Annae patronae principalis celebrare sub ritu sermonis minoris. 47.  Die 8 eiusdem mensis, celebrata de S. Spiritu missa in pontificalibus a R. D. abbate de S. Cruce in Austria, ad signum maioris campanae, de more congregato Diffinitorio, omnes interfuerunt, praeter R. adm D. abbatem de Morimundo et R. D. abbatem de Luciscella infirmos. Facta requisitione a RR. DD. Promotoribus, ut coram Diffinitorio legerentur acta eorum quae hactenus fuerant decreta in praesenti Capitulo generali, lectionem incoepit R. D. abbas de Barbereio, primus notarius, continuavit R. D. abbas de Maris stella, secundus notarius, deinde RR. DD. Promotores usque ad sessionem 5 inclusive. Tum R. D. abbas de Septem fontibus, febricitans, petita et obtenta Rmi D. N. licentia e Diffinitorio egressus est. 48.  Circa Congregationem Lombardiae, Capitulum generale statuit servandas esse constitutiones a Sede Apostolica confirmatas, simul et decreta anni 1713. 49.  R. D. abbas de Bello becco, Vicarius generalis Insulae Franciae, retulit statum monasterii monialium ad Sylvas, in urbe Parisiorum siti. 50.  Committit et deputat Capitulum generale R. D. abbatem de Uterina valle, Procuratorem generalem in Curia, et R. D. priorem perpetuum de Gratia N. D. Procuratorem generalem in curia Franciae, ad novam faciendam collectionem omnium et singulorum privilegiorum Ordinis nostri, seu cuiusvis Congregationis, provinciae, vicariatus et monasteriorum eiusdem, praecipiens omnibus Vicariis seu Commissariis generalibus transmittere quamprimum inter manus Rmi D. N. omnia et singula privilegia, indulta, bullas, brevia, etiamque indulgentias perpetuas omnibus et singulis monasteriis respective suarum provinciarum congregationum et vicariatuum specialiter et benigne concessa. 51.  Eadem die, hora prima cum dimidia post meridiem, habitum est Diffinitorium more solito ad signum maioris campanae, ad quod convenerunt omnes, excepto R. D. abbate de Septem fontibus infirmo. Ad consultores remissa fuit relatio facta per R. D. abbatem de Luciscella de vicariatu generali Alsatiae, Brisgoiae et Helvetiae. 52.  Licet sessione 5 remissa fuerit ad consultores a R. D. abbate Olivensi lata contra abbatem Ciriciensem a praedictis consultoribus examinanda et referenda sententia, praesens Capitulum generale certis de causis committit RR. DD. abbatibus de Uterina valle et de S. Urbano, ut revideant et examinent processum instructum et sententiam latam adversus abbatem Ciriciensem, ac praesenti Capitulo referant. 53.  Procuratori generali in curia Franciae annui proventus 3000 librarum turonen. assignantur super monasteria Galliae. Et post relationem factam a RR. DD. abbatibus de Bello becco, de Gratia Dei Bisuntinensi et de Porta Gloni a Capitulo generali deputatis ad faciendam seu revidendam dictae summae repartitionem a Capitulo generali approbandam, vult et praecipit dictum generale Capitulum Vicariis generalibus ut omnia et singula monasteria ad taxam sibi respective impositam pro Procuratore generali solvendam, per omnes iuris ac iustitiae vias, in plenaria Ordinis potestate, compellant. 54.  Audita supplicatione sanctimonialium de Bono loco dioecesis Genevensis, quatinus sibi licitum foret de dicto monasterio Boni loci seu a suburbio Annecii transferri ad vetus suum monasterium ac ad primam suam fundationem, praesens Capitulum generale committendum statuit, prout de facto committit R. D. abbatem de Stamedio, Vicarium generalem, ad plenam informationem de commodo et incommodo faciendam, ac in plenaria Ordinis auctoritate, statuendum ac determinandum quae opportuna esse compererit, praehabito tamen R. adm D. abbatis de Claravalle, monasterii de Bono loco superioris immediati, consilio et praevio consensu. 55.  Capitulum generale renovando decreta Capitulorum generalium de annis 1565 et 1578, mandat et praecipit et districte iniungit officialibus cellerariis, ut mensibus singulis coram superiori locali, in fine vero cuiuslibet anni coram superiore et senioribus domus, reddere non omittant computationes suas a Patribus immediatis et a Vicariis generalibus tempore visitationum suarum approbandas vel improbandas. 56.  Inhibetur abbatibus qui villas et domos a monasteriis suis remotas habent, ne in villis diutius conversentur quam in statutis nostris permittitur, nec ancillas suspectae conversationis aut infra 50 annos natas in illis retineant. 57.  Ut modestia quae decet religiosos servetur in mensa intra et extra monasterium, prohibet praesens Capitulum generale superioribus omnibus ne sumptuosae in monasteriis parentur epulae, nec, in quantum necessitas non exegerit, extra domum adsint conviviis, nec sit licitum monachis refectionem sumere extra monasterium nisi in locis duarum leucarum distantia constitutis, sine expressa licentia superiorum localium, quam rarissime concedent. 58.  Cum in plerisque monasteriis Ordinis circa hospitum receptionem multi committantur excessus, nec sine magno omnium scandalo et offensione, religiosaeque modestiae detrimento hospitalitas in commessationes et saeculares consuetudines saepe saepius degeneret, visum est Capitulo generali circa hospites recipiendos praescribere frugalitatem quam praescribit *Breve* SS. D. N. Papae Alexandri VII, n° 27 et omni sublato excessu hospites honeste, modeste et religiose excipiuntur. 59.  Ut consulatur bono nomini ac famae Ordinis, statuit et decrevit Capitulum generale apostatas et fugitivos ubicumque reperti fuerint a Vicario et Procuratoribus generalibus detinendos esse, et superiorum suorum expensis, ad propria monasteria transmittendos, in quibus statim incarcerabuntur, et iuxta Ordinis statuta punientur. 60.  Cum iuxta S. P. N. Benedicti regulam, *Breve* Alexandri PP. VII et decreta praecedentium Capitulorum generalium, administratio bonorum temporalium committenda sit officialibus ad nutum superioris amovibilibus, prohibet praesens Capitulum generale, sub poena suspensionis, ne superiores per seipsos rebus temporalibus gerendis sese immisceant nisi in casu necessitatis et specialis, a Capitulo generali, aut eo non sedente a Rmo D. N. ab illa lege propter gravissimas causas commissa eis fuerit dispensatio, quam scripto obtentam Vicario generali provinciae suae et suo Patri immediato exhibere tenebuntur. 61.  Districte prohibetur Patribus immediatis et Visitatoribus, ne durante visitatione apud moniales plus quam bina vice ad interiora monasteriorum ingrediantur, semel videlicet ad examinandam clausuram, cellas et reliqua interioris monasterii aedificia, ac iterum pro publicanda visitationis carta. Quo tempore patrem confessarium et tres aut quatuor seniores religiosas in comites assumere tenebuntur, et in locis monasterii perlustrandis quam minimam moram facere satagant. 62.  Quando quidem ex pernicioso superiorum exemplo brevi sequitur inferiorum inordinatio, nec in illis monasteriis diu vigere possit regularis observantia quorum superiores s. regulae contemptores et praevaricatores, ideo Capitulum generale praecipit et mandat Visitatoribus seu provinciarum Vicariis generalibus in virtute salutaris obedientiae, ut superiores monasteriorum sibi subiectorum mundano ac saeculari more viventes, dissipatores, commissi sibi officii negligentes, aliquot monitionibus praemissis suspendant, a Patribus immediatis omnino et citius removendos. 63.  Attendens Capitulum generale ac aegre ferens quod monasteria, praesertim in Gallia, sufficienti et competenti numero monachorum non foecundentur, vult et praecipit ut in quolibet monasterio recipiendorum religiosorum debitus a Vicariis generalibus, iuxta monasterii facultates et proventus, praefiniatur numerus, a quo recedere licitum non sit, nisi obtenta prius Capituli generalis vel Rmi D. N. licentia. 64.  Ut excitetur sacerdotum Ordinis nostri zelus, et debitae pro benefactoribus preces exsolvantur, ordinat et praecipit Capitulum generale quod in monasteriis in quibus reperiuntur sex sacerdotes integrae valetudinis, ultra missam conventualem dicatur quotidie missa de B. V. M. et una pro defunctis. In monasteriis vero ubi sunt quatuor vel tres dumtaxat sacerdotes, praeter missam conventualem, una saltem missa privata celebretur. Nihilominus sacerdos quilibet Ordinis nostri ad alias conventus missas non deputatus ter aut quater ad minus in hebdomada celebrare studeat ac teneatur. 65.  A Capitulo generali monentur abbates et priores qui hucusque sine ullo religioso socio habitare consueverunt, ut unum saltem religiosum Patribus suis immediatis pro suo et ecclesiae levamine petere et obtinere ultra non differant ; illis autem maxime abbatibus et prioribus qui socios non habent, praesens Capitulum generale districtissime prohibet ne pro interiore domus suae servitio ancillas habere et penes se retinere praesumant. 66.  Capitulum generale renovans antiqua et veneranda Ordinis statuta, et sacris Conciliorum decretis adhaerens, prohibet omnibus et singulis Ordinis nostri superioribus, cuiuscumque dignitatis sint, ne feminas quoscumque ad loca regularia seu interiora monasterii admittant vel introducant, sub poena interdicti ipso facto incurrenda, a qua solus Rmus D. N. pro tempore existens poterit absolvere. 67.  Ut observetur S. N. Legislatoris regula, iubentis unicuique dari prout opus habet, et superiores pessimo proprietatis vitio non foveant, prohibet Capitulum generale omnibus superioribus et monasteriorum officiariis ne religiosis suis vestiarium numerata pecunia solvant, nec priores conventuales seu claustrales duplex vestiarium exigant aut recipiant, antiqua super hoc decreta renovando et confirmando. 68.  Cum impunitas sit maxima peccandi occasio, nec stare possit observantia sine poenarum adversus legum infractores et rebelles inflictione, districte mandatur et praecipitur, ut in quolibet monasterio firmi carceres disponantur aut construantur ad coercendos et includendos rebelles, rerum temporalium dissipatores et dilapidatores, scandalose viventes, fraternamque ac domesticam pacem malis consiliis, perversis litigiis ac machinationibus perturbantes, sublata omni recursus facultate, nisi ad superiores Ordinis. Huius autem decreti executio universis monasteriorum superioribus, sub poena interdicti demandatur adimplenda inter anni spatium ad huius Capituli generalis notificatione computandum. 69.  Quia ad praesentis Capituli notitiam pervenit quod tempore vacantium abbatiarum, priores quidam ac monachi defunctorum abbatum suorum armaria et archivum aperire, ac inde litteras, cartas visitationum, scripta maioris momenti, aliasque res ad suam et aliorum notitiam minime pertinentes detrahere et auferre temerario ausi fuerint, idem praesens generale Capitulum statuit, ut mortuo abbate, prior cum duobus senioribus apponat sigillum supra praedicta armaria, archiva et mobilia, non levandum nisi post electionem novi abbatis, sub poena excommunicationis ipso facto incurrenda (cuius absolutio Patri immediato aut Vicario generali reservatur) districtissime prohibendo universis prioribus, officiariis et quibuscumque monachis, ne tempore vacantium monasteriorum contrectare et scrutari quascumque res, litteras, aut quaecumque mobilia et scripta a defunctis abbatibus relicta, nisi prius, ex urgente necessitate, a Patre suo immediato, vel a Vicario generali provinciae accepta licentia, distrahere vel auferre praesumant. 70.  In singulis monasteriis commendatis quamprimum fiat canonica partitio omnium bonorum inter conventus et abbates commendatarios, iuxta formam privilegiorum Ordinis, tribunaliumque iurisprudentiam regia auctoritate confirmatam. Quam partitionem contra abbates commendatarios renuentes modis omnibus prosequi teneantur priores claustrales illorum monasteriorum, et ad executionem praesentis statuti compellantur vigilantia Vicariorum generalium in quorum provincia degunt, vel Procuratoris generalis in curia Franciae, quos ad id specialiter in plenaria Ordinis potestate committit praesens Capitulum generale. 71.  Cum experientia constet ex pactionibus inter abbates commendatarios et conventus initis, quibus priores claustrales et monachi in se suscipiant veterum reparationum onus quod ad abbates commendatarios attinet, et plurimum gravari conventus, et notabile detrimentum pati, praesens Capitulum generale, sub poenis et censuris in Ordine consuetis districtissime prohibet ne priores claustrales et conventus per omnes iuris ac iustitiae vias procurent ut abbates commendatarii praedictas veteres reparationes facere non omittant. Huius autem decreti executio vigilantiae Vicariorum generalium committitur, in plenaria Ordinis potestate. 72.  Ad uniformitatem in Ordine conservandam maxime in iis quae spectant divinum pensum, decretum est quod in monasteriorum nostrorum ecclesiis in quibus habentur organa, Vicarii generales debeant eas missae et officii partes assignare ad quas organa certis per annum diebus pulsabuntur. In qua assignatione usus in ecclesia Cisterciensi consuetus servabitur. 73.  Capitulum generale humillime rogat et deprecatur Rmum D. N. ut iura Ordinis tueatur omni meliori modo et forma, ac nomine Capituli generalis scribere dignetur ad Emin. D. D. Cardinalem de Fleury, regni Galliarum Administrum, clementissimae protectionis illius gratias amplissimas reddendo. 74.  Die 9 eiusdem mensis, post missam defunctorum in pontificalibus celebratam per R. D. abbatem de Luba, convenerunt omnes in Diffinitorium ad signum maioris campanae, absente R. D. abbate de Septem fontibus infirmo. Ad requisitionem RR. DD. Promotorum lecta sunt acta 6 et 7 sessionis. 75.  Requirente R. D. priore perpetuo de Gratia N. D. et praesentis Capituli Promotore, Capitulum generale declarat omnes priores perpetuos seu titulares, verbo et scripto Reverendos ab omnibus esse vocandos, cum vere sint in Ordine praelati. 76.  Conceditur R. D. abbati et conventui de Veteri campo, archidioecesis Coloniensis, celebrari in abbatiali ecclesia sua festum s. Iosephi nutritii D. N. Iesu Christi sub ritu sermonis minoris. 77.  R. D. abbate de Populeto, generali Vicario Congregationis Coronae Arragonum et Navarrae supplicante, ut placeat Capitulo generali diffinire ac statuere super litigium praecedentiae antiquitatis iam pridem in Capitulo generali propositum, praesens Capitulum generale R. D. abbatem de S. Fide et R. abbatem de Verola committit in hac parte commissarios, cum facultate sibi tertium associandi, casu quo non conveniant inter se, et rem terminandi in plenaria Ordinis potestate, post acceptam ratihabitionem et confirmationem Rmi D. N. abbatis generalis Ordinis. 78.  Vicariatus ad Tractum Rheni non afficitur per decretum praecontentum in sessione 4, pro praecipitur omnibus neoelectis aut promotis solvere Procuratori generali apud S. Sedem decem ducatos auri de Camera, sed in posterum et quolibet anno dictus vicariatus in supplementum solvet, sine defalcatione cambii 56 scuta romana, loco 50 quae hucusque solvit, cum ea conditione quod florenus rhenanus solvendus, prout semper computatus fuit, computabitur pro 6 capitellis, et quod R. D. abbas Vicarius generalis possit cogere omnes ad solutionem contributionum per omnes iuris et iustitiae vias. 79.  Quaestiones morales regulares per R. D. Promotorem propositae, ad D. Priorem de S. Andrea, D. priorem de Valloliis, D. priorem de Campililiis, D. priorem de Oliva, s. th. doctores, remissae sunt examinandae et referendae. 80.  Praesens Capitulum generale R. D. abbatis de Bello prato in Lotharingia petitioni ac supplicationi benigne annuendo, praedictum monasterium de Bello prato unit et incorporat inter S. O. monasteria, sub visitatione Vicarii generalis Campaniae S. O. 81.  R. D. abbas de Gratia Dei Bisuntinensi, Vicarius generalis in Campania, retulit statum monasteriorum eiusdem provinciae. 82.  Audita relatione visitationis collegii Dolani a R. D. abbate de Gratia Dei Bisuntinensi, virtute specialis commissionis Rmi D. N. factae, praesens Capitulum generale attendens quod seminarium illud sit tenuissimum in proventibus, et non possit amplius inservire ad scolarium Ordinis nostri educationem, cupiens insuper ac volens R. D. Ioanni Bernardo Begin Rmi D. N. secretario, et de Ordine benemerito, sui affectus et benevolentiae publicum dare argumentum, statuit praedictum collegium seu seminarium in prioratum perpetuum seu titularem, ad collationem Rmi D. N. erigere, uti praesenti decreto erigit in favorem praedicti R. D. Ioannis Bernardi Begin, et successorum eius, cum omnibus iuribus, praeeminentiis, honoribus, et aliis quibus priores titulares seu perpetui in Ordine nostro frui et gaudere solent, in plenaria Ordinis auctoritate. Verum ut praesens diffinitio plenum habeat effectum, enixe rogat Capitulum generale et obtestatur omnes et singulos perillustres magistratus, nobiles, aliosque viros inclytae urbis Dolanae spectabiles et insignes suis favore ac patrocinio manutenere, defendere ac conservare praefatum R. D. Ioannem Bern. Begin in suo prioratu titulari seu perpetuo sub titulo B. M. de Dola, et qua talem gratiose respicere et habere. Mandando denique omnibus personis regularibus Ordinis nostri eumdem, uti decet, priorem titularem seu perpetuum plurimum colere et venerari. 83.  R. D. abbatissae de Casvas, Congregationis Arragonum et Navarrae, petitioni annuens praesens Capitulum generale mandat et praecipit in plenaria Ordinis potestate, ut constitutio s. m. Benedicti XII, aliaque Apostolica et Ordinis decreta in dicto monasterio rigorose serventur, et specialiter ut numerus sanctimonialium choro destinatarum ad 14, conversarum vero ad 6 reducatur. Insuper ut dotes seu pecuniae quas neo-profitentes monasterio donaverint, taliter applicentur ut ex eis competens pro victu et vestitu cuiuslibet profitentis annuus proventus secure haberi et percipi possit, usque dum bona monasterii, Deo benedicente, ita acta fuerint ut numerus sanctimonialium sine incommodo monasterii, petita prius et accepta Capituli generalis vel Rmi D. N. licentia, valeat etiam augeri. Praesens decretum Vicarii generales pro tempore, alii superiores et officiales praefatae Congregationis, necnon abbatissae monasterii de Casbas ad amussim servent, et servari faciant, sub poena excommunicationis latae sententiae, et suspensionis ab officio, a quibus nullus in casu ex praenominatis personis valeat omnino absolvi, nisi a Capitulo generali vel a Rmo D. N. 84.  Omnes sanctimoniales Ordinis cuiusvis regni, patriae, Congregationis et loci, intra sex menses ab intimatione praesentis decreti, eisdem per Vicarium suum generalem debite et serio intimandi, omnino assumant solitam uniformemque nostri Ordinis tesseram seu habitum album, cum singulo scapularique nigro, et cucullam albam seu mantellum eiusdem coloris in choro quolibet die. Quod si dictae moniales renuerint obedire, eas omnes et singulas universus Ordo ex nunc et pro tunc privat voce activa et passiva, suffragiisque Ordinis quamdiu in inobedientia perstiterint. Et in virtute salutaris obedientiae, et sub poena depositionis, omnibus respective Vicariis generalibus iniungit Capitulum generale ut praesens decretum sollicite praenominatis personis et in casu intiment, vel debitis formalitatibus intimari curent ; ac de dicta intimatione certiorent Rmum D. N. 85.  Clausura fideliter et districtissime servetur a sanctimonialibus, et in earum monasteriis portae die ac nocte ita obserentur ut nec viris nec saecularibus mulieribus, nec ipsi confessario, Patri immediato, et Vicario generali monasteriorum pateat ingressus, nisi in casu necessitatis. Qua urgente, tunc confessarius, medicus et alii nec ingredi, nec per monasterium divagari praesumant, nisi cum duabus ad id deputatis senioribus monialibus, quae ipsos continuo per monasterium comitari tenebuntur. Nec liceat Vicariis et Patribus immediatis sese et alios ab hac lege dispensare. 86.  In monasteris ubi clausura ob defectum aedificiorum huc usque induci non potuit, nulla abbatissa monialibus suis exeundi extra monasterium dare valeat licentiam, sed illam petat et expectet a Patre immediato aut Visitatore provinciae. Nec licitum sit abbatissis et priorissis perpetuis et aliis sine expressa superiorum licentia a suis monasteriis exire. 87.  Omnibus abbatissis, superiorissis, monialibus et pensionariis interdicitur, sub quocumque praetextu ad crates manducare et bibere cum extraneis, etiam consanguineis, confessariis, Visitatoribus, Patribus immediatis, et aliis personis cuiuscumque sint sexus et dignitatis ; multo minus intra monasterium non permittant servos mercenarios pernoctare vel ingredi cellas monialium, dormitoria, aliaque loca nisi ex summa necessitate. 88.  Casu quo dignosceretur abbatissa bonam eoconomiam non servare aut statum monasterii aliunde deteriorari, penes Patrem immediatum erit dare, auctoritate Ordinis, curam eoconomiae patri confessario, vel alteri religioso, qui nihilominus coram abbatissa et senioribus conventus quolibet anno rationem reddere tenebitur, postea a Patre immediato, si ad monasterium accesserit, aut a Visitatore approbandam vel improbandam. 89.  Sub poenis et censuris in Ordine consuetis, Capitulum generale prohibet omnibus abbatissis, superiorissis, ceterisque monialibus, ne extra Ordinem recurrant ad obtinendam exeundi licentiam sibi a superioribus Ordinis denegatam. Contravenientes in visitationibus ob speciales rationes iuxta sacri Ordinis nostri statuta regulariter corrigantur. 90.  Non permittitur abbatissis et aliis superiorissis aedificium ullum in monasteriis suis construere, nisi de consensu Patris immediati aut Visitatoris provinciae. 91.  Omnibus monialibus districtissime prohibetur ne confiteantur nisi confessario eis a Patre immediato designato et permisso. 92.  In monasteriis sanctimonialium in quibus praeter hortum communem datur amplum intra clausurae limites vivarium vineis ac sylvis refertum, praesens Capitulum generale statuit ac diffinit non licere abbatissis, sub quovis praetextu, viris ac saecularibus mulieribus, et ipsi confessario, et aliis, illius vivarii ingressum, nisi in casu necessitatis permittere ; nec monialibus vicissim licitum esse per praedictum vivarium deambulare, nisi petita prius et obtenta abbatissae licentia ; quam quidem abbatissa in nullo casu concedet uni dumtaxat vel alteri moniali, sed una die hebdomadae, a Vicario generali praescribenda, omnibus monasterii monialibus ; quae ita simul per illud deambulare teneantur ut quae separatae reperientur graviter sint ab abbatissa puniendae. Nec liceat ipsimet abbatissae, sub quovis praetextu, ab illo decreto dispensare. 93.  Ut autem inviolabiliter servetur clausura regularis, nulli abbatissae egredi liceat, nisi in casu necessitatis, et nisi pro gravioribus monasterii negotiis, facultate prius petita a Visitatore, qui in ea concedenda difficilis erit, Patremque abbatem de concessa facultate monere tenebitur. Nec etiam Patres abbates talem concedant facultatem inconsulto Visitatore, Visitatoribus et ipsismet [ipsimet] Patribus immediatis, in virtute salutaris obedientiae, et sub poenis in Ordine consuetis, prohibendo ne generales abbatissis, sed singulis vicibus, perpensa prius casus necessitate et negotiorum gravitate, exeundi et aliis permittendi monasterii ingressum facultates concedant. 94.  Portae domus monialium, inutiles per Visitatorem iudicatae in proxime futura visitatione, omnino claudantur. 95.  Cum ad audientiam Capituli generalis devenit quod turpis lucri causa pensionariae cuiuscumque conditionis et aetatis, in Ordinis dedecus, in multis monialium monasteriis indiscriminatim admittantur, de remedio opportuno providet Capitulum generale et prohibet ne admittantur nec tolerentur puellae cum annum aetatis 17 attigerint, sed parentibus statim remittantur. Cuius decreti executionem sic promovebunt Vicarii generales ut saltem in posterum non admittantur. 96.  Puellae postulatrices ad habitum non admittantur, in quantum fieri poterit, nisi sacramento confirmationis munitae, nec ad professionem novitiae nisi sub voto clausurae perpetuae, et postquam in capitulo coram Visitatore, aut Patre abbate praesente, vitae communitatem promiserint. De cetero *Breve* s. m. Alexandri PP. VII circa receptionem et benedictionem monialium observetur. 97.  Abbatissae non habeant agentes saeculares ad pertractanda monasterii negotia, nisi comprobante Visitatore, pariterque acceptos, sine strepitu, ad primum Visitatoris mandatum remittere, et alium substituere non omittant. 98.  Conferentiae seu, ut vocant, recreationes non fiant nisi in communi, nec liceat, saltem iunioribus, tunc temporis, quovis quaesito colore, a communitate se separare. 99.  Litterae non mittentur, nec recipiantur, nisi per manus abbatissae. Annuae vero monialium cum superiorum licentia pensiones a nulla nisi a celleraria aut bursaria, ad communes monasterii usus expendendae, recipiantur. 100.  Moniales in locutoriis modeste se gerant, nec ipsa nisi rarissime frequentent secundum Ordinis leges. Ab ipsis iussu abbatissarum, etiam pro levissima culpa, arceri et privari poterunt. 101.  In quolibet monasterio deputetur ab abbatissa monialis bonae conversationis, capacitatis et exempli, quae operariis et operibus praesit ; nec liceat aliis monialibus cum operariis colloqui, nec de operibus curare. 102.  Earum confessarii sint de Ordine, summo honore habeantur, communibus monasterii expensis alantur, vestiantur, omniaque ipsis necessaria decentius quam antea administrentur tum aegris quam sanis. 103.  Ipsis confessarius extraordinarius bis, ter aut quater ad summum, quolibet anno a superioribus concedatur, de consilio et consensu confessarii ordinarii et non aliter absolute. 104.  Nullae alterius Ordinis moniales recipiantur, nisi post iudicium Patris abbatis. 105.  In quolibet monasterio recipiendarum monialium debitus a Visitatore, iuxta monasterii facultates et proventus, praefiniatur numerus, a quo recedere licitum non sit, nisi obtenta prius Capituli generalis vel Rmi D. N. licentia. 106.  Nulla monialis habeat famulam nisi ex necessitate requirente, et ex dispensatione Vicarii generalis et licentia abbatissae prius obtenta, nec ulla famula vel pensionaria possit pernoctare in cellis monialium. 107.  *Rituale* ad usum monialium a Rmo D. N. nuper defuncto compositum, et iussu ipsius typis mandatum, inviolabiliter observetur, maxime quoad ceremonias, ritus et observantias. Visitatores in unaquoque domo, tempore primae visitationis, habita loci et monialium numeri ratione, praescribant in charta ab ipsis subscripta, et ad valvas dormitorii apponenda, tempus quo horae matutinae, missa conventualis, aliaque officia erunt celebranda ; nec liceat abbatissis a praescripta celebrandorum officiorum hora dispensare, nisi petita licentia Visitatoris, qui in tali concedenda difficilem se gerat. 108.  Post completorium nulla loquatur, sed omnes, aqua benedicta de manu superiorissae recepta, ad dormitorium recta pergant, ibi mansurae usque ad horas matutinas. In hyeme tamen post completorium in commune calefactorium se recipere poterunt usque ad horam a Visitatore in qualibet domo designandam. Ea autem data hora, omnes a calefactorio exire et ad dormitorium recedere tenebuntur, clavesque calefactorii ad superiossam [superiorissam] deferantur, ab ipsa non reddendae nisi post horas matutinas, vel in urgenti necessitate. 109.  Fiant cellarum communes claves ut facilis eorum pateat ingressus abbatissae et superiorissis inferioribus, quibus forte facultatem ingrediendi concesserit. Et in ostio sit foramen ductili tabula coopertum per quod sola abbatissa aut ea cui vices suas commiserit, possit introspicere et sororum occupationes indagare. Neque ulli moniali sit licitum se ad intra diu noctuque intercludere. 110.  Ad conservandam et promovendam fidelem eorum omnium observationem, decreta praesentis Capituli moniales spectantis, a Vicariis generalibus translata vernacule, et ab ipsis subscripta in capitulis quater in anno legantur, singulisque saltem hebdomadis capitulum teneat abbatissa vel priorissa, ibi de Ordine et regularitate loquatur, poenas pro qualitate delicti, in spiritu humilitatis peragendas, charitative imponat, nec altera alteram verbo, aut quovis alio modo defendere praesumat, sub poenis in Ordine consuetis. 111.  Ordinationem Rmi D. N. factam pro collegio S. Bernardi Parisiensis, sub die 15 octobris de anno 1729, qua studentium pensiones habita ratione temporis et annonarum auxit, confirmat, approbat et plurimum laudat praesens Capitulum generale, cognoscendo tale ius semper competivisse et pro semper competere Rmo D. N. in plenaria Ordinis auctoritate qua fungitur. 112.  Conceditur Congregationi Germaniae unum aut plures religiosos ad lauream doctoralem promovendos eligere ac designare, ea tamen conditione ut priusquam de facta laurea doctorali condecorentur sic electi ac designati, quilibet Vicarius generalis in suo respective vicariatu a Rmo D. N. laureandorum confirmationem petere teneatur, missis insimul ad Rmum D. N. litteris testimonialibus de praedictorum laureandorum sana doctrina et integris moribus. 113.  Conceditur monasterio Langheimensi pro semper celebrare festum s. Ioannis Nepomuceni die 16 maii sub ritu duarum missarum maiorum ; lectionibus ceterisque omnibus ad officii dicti sancti pertinentibus de communi unius martyris non pontificis, secundum ritum Cisterciensis *Breviarii* desumptis. 114.  Proposita hac quaestione, an religiosus ex Ordine S. Benedicti expresse professo, et amore Ordinis nostri et observantiae regularis, monasterium Langheimense cum debitis praelati sui dimissorialibus ingressus de facto in anno probationis ibidem consistens integrum probationis annum explere teneatur ; et non ad ipsius instantiam forte faciendam R. D. abbas Langheimensis ab aliquo tempore dispensare possit ? Capitulum generale respondit affirmative. Attamen raro esse cum talibus dispensandum, pro pleniori securiorique cognitione et probatione personarum. 115.  Prohibet Capitulum generale omnibus Ordinis abbatibus, abbatissis, superioribus, superiorissis aliqua emittere iuramenta in favorem cuiuscumque, etiam proprii Ordinarii, contra iura, libertates et immunitatem sacri Ordinis nostri. 116.  Ad quaestionem, quibus diebus et festivitatibus per annum possit ac debeat dici missa de Beata ? Statuit Capitulum generale sedulo servandas esse rubricas. 117.  In electione novissime facta anno 1734, circa votantes dubium exortum fuit circa unum professum maioribus ordinibus nondum initiatum, et is de facto cum suo voto exclusus fuit. Hinc quaeritur an hoc ipsum a Capitulo generali approbetur ? Idem respondit minime approbare talem exclusionem, et declarat in posterum professis, licet in sacris ordinibus nondum constitutis, statim a die professionis concedendum esse votum in electionibus, prout observatur in archicoenobio Cistercii. 118.  Eadem die, hora 1 cum dimidia, pulsato solito more Diffinitorio, convenerunt omnes, excepto R. D. abbate de Septem fontibus infirmo. Ferventer ac confidenter exoptante Seren. Rege Poloniarum Augusto III sancta suffragia, ac devotas Ordinis preces pro se et pro regia sua familia, ac tandem pro ulteriori rerum felici exitu, Capitulum generale statuit eisdem Seren. esse concedendam communicationem omnium suffragiorum, precum, ac meritorum Ordinis, rogando Rmum D. N. generalem quatinus nomine totius Ordinis dignetur dicto Poloniarum Seren. Regi supplicatorias scribere litteras ad iura ac libertates Ordinis regia ac suprema auctoritate manutenenda. 119.  Erectionem capellae sub titulo S. Crucis, intra Neocellensis monasterii septa, in gratiam neoconversorum ac sanctae fidei propagationis, unanimi voce et applausu approbat Capitulum generale. 120.  Circa notum sibi pensum recitandi psalterium in choro respective ad moniales de Betton, statuit Capitulum generale ut in posterum trinae, quaternae vel quinae inter se dividere ac per hebdomadam persolvant totum psalterium in choro. 121.  Renovatur decretum Capituli generalis anni 1623 et statuitur Vicarios generales posse religiosos suae provinciae de monasterio in monasterium transferre cum in graves culpas incidunt, aut aliis sunt scandalo, vel pacem perturbant, salvo iure Patrum immediatorum, et superiores ad quos mittentur dicti religiosi ipsos admittere et recipere omnino tenebuntur. 122.  Ordinat et praecipit Capitulum generale omnibus sive Diffinitoribus, sive Patribus immediatis, priusquam ad professionem monialium solemnitatem procedant, ipsas de libertate vocationis interrogare ac serio examinare, talisque examinis mentionem facere in authentico dictae earumdem professionis instrumento, a partibus debite subscripto inserere. 123.  Monentur Patres immediati ut ad legem stabilitatis tantopere a patribus nostris commendatam serio attendentes, religiosos sibi subditos tam frequenter de monasterio in monasterium non transferant. Cum vero occurrit huiusmodi translationum legitima causa, hanc Vicariis generalibus sedulo intiment ; alioquin dicti Patres immediati denuntientur ad Capitulum generale, aut eo non sedente, ad Rmum D. N. generalem, cuius erit frequentissimas translationes menti Capitulorum generalium contrarias impedire, in plenaria Ordinis potestate. 124.  Renovatur specialiter diffinitio ultimi Capituli generalis qua mandatur Visitatoribus, ut si quis prior ultra triduum extra monasterium suum, sine Vicarii generalis licentia, nisi ob legitimam causam probatam vel probandam, remaneat, debite puniatur et suspendatur. 125.  Inhaerendo Capitulo generali de anno 1672 vult omnino praesens Capitulum generale ut omnes abbates in propriis monasteriis resideant, prout de iure, nec ipsis liceat sub poena suspensionis a divinis ipso facto incurrendae, extra monasteria sua sive in urbibus, grangiis aut castellis per duos menses continuos commorari sine licentia petita et obtenta vel a Vicario generali vel a Patre immediato. 126.  Cum experientia constet multa persaepe in visitationibus occurrere negotia quae intra spatium trium dierum absolvi non possunt, declarat Capitulum generale iuxta bullam s. m. Benedicti PP. XII visitationis tempus intra tres dies non ita necessario limitari, quin ad plures alios dies, cum opus fuerit, continuari possit et debeat visitatio, nec alio sensu intelligendas iam prius factas de tempore visitationibus impendendo a Capitulis generalibus diffinitiones. 127.  Praesens Capitulum generale decernit omnes superiores excommunicationem dominica Palmarum fieri solitam incurrere, qui per se vel per alios religiosos tum minis tum blanditiis impediunt quominus fiant visitationes, Visitatoribusque revelanda revelent, aut iuxta conscientiam revelantes, soluta visitatione, persecutione aliqua contristari attentant et praesumunt. 128.  Alienationem factam ab abbate commendatario Frigidi montis nuperrime defuncto, de quodam domo prope Bellovacum suae mensae abbatiali pertinenti, nullam declarat Capitulum generale, districtissime iniungendo priori et conventui de Figido monte pro virili agere contra emptores vel venditores dictae domus. 129.  Hora 8 die 10 maii, post celebrationem missae de s. Petro Tarentasiensi archiepiscopo, a R. D. abbate de Pelplinio factam, ad signum maioris campanae omnes in Diffinitorium convenerunt, et R. D. abbas de Septem fontibus, unus de Diffinitoribus, ad petitionem suam, excusatus est ab officio Diffinitoris, et exire a Cistercio permissus propter gravissimam infirmitatem. 130.  Deinde Capitulum generale admisit subrogationem R. D. abbatis de Charmeia a Rmo D. N. factam, ut vices notarii obiret loco R. D. abbatis de Barberio infirmi. 131.  Concessum est monasterio monialium de Ponte dominarum, quod in eo celebretur sanctae Genovefae festum et officium huic festo proprium decantetur sub ritu sermonis minoris in perpetuum. 132.  Pariter indulsit Capitulum generale monasterio monialium Benedictae vallis ut in eo festum et officium s. Eligii, cuius insignes habentur reliquiae, fiat et decantetur in perpetuum sub ritu sermonis minoris. 133.  Similiter ad petitionem R. D. abbatis de Oliva et sub eodem ritu fiat in suo monasterio festum s. Olivae. 134.  Sequuntur puncta proposita et resoluta pro provincia Poloniae. — a) Utrum standum sit decretis S. Sedis sub praecepto obligantibus etiam regulares, nulla facta mentione de exemptis quoad festa ? Praesens Capitulum generale inhaerendo antiquis diffinitionibus Capitulorum generalium, resolvit ac statuit, ut festa iam typis anno 1732 Posnaniae mandata in omnibus Poloniae monasteriis observentur, et sine cantu quoad vigilias, uti feriata die in ante solebant, peragantur, nisi aliter abbas in suo monasterio ad hanc devotionem explendam disposuerit ; et portione consueta monachi sint contenti his diebus. Mandat autem praesens Capitulum generale ne ab hinc Vicarius in Poloniae provincia audeat vel praesumat sine expressa Capituli generalis licentia et consensu totius provinciae de novo introducere festa sub poenis a Capitulo generali decernendis. *b*) Per universa Poloniae monasteria conceditur celebratio festi s. Ioannis Nepomuceni sub ritu sermonis minoris. Item, in monasterio Wanchocensi festi s. Iosephi Nutritii Christi Domini, sub eodem ritu. Necnon in monasterio Copriunicensi s. Valentini martyris, propter sanctas eius reliquias in altari reconditas, et sub eodem ritu sermonis minoris. *c*) Non liceat regularibus nostris contra Ordinis personas coram saeculari aut alterius persona facere protestationes, sub poenis contra facientes recursum ad incompetens forum. Sed iubet Capitulum generale ut religiosi Ordinis nostri illas protestationes faciant coram Apostolicis notariis eiusdem Ordinis, qui tenebuntur sub gravi animadversione illas admittere. *d*) Superiores non denegent inferioribus licentiam ad Vicarios provinciae vel altius Ordinis subsellium scribendi epistolas, illam non intercipiant, nec resigillent aut perlegant. Quod si licentiam scribendi superiores inferioribus denegent, valeant scribere, maxime dato casu quo superior erga inferiorem nimis durum et austerum se praebeat. *e*) Statuit Capitulum generale ut supplicetur SS. D. N. a Procuratore generali, quatinus in commendatis Poloniae monasteriis priores triennales cum dependentia a Visitatore provinciae constituantur, et bona mediae partis reddituum vigore concordati pro superiore claustrali assignata dictis respective monasteriis incorporentur, adeoque priori victus et amictus ex communi mensa subministretur, prout antea dum eorum monasteria nondum commendae subiecta erant.  *f*) Prohibetur sub poena excommunicationis ne priores et conventus monasteriorum commendatorum, ac etiam non commendatorum, subscribant contractus suorum abbatum villas abbatiales elocantium. Pariter et sub eadem poena officii suspensionis, vocisque activae et passivae privationis, etiam ab abbatibus ipso facta incurrenda, districte prohibetur omnibus abbatibus, prioribus et monachis Poloniae, ne abbates recipere nec monachi sub quovis praetextu abbatibus suis pecunias mutuo dare praesumant sine licentia Vicarii seu commissarii generalis. De qua etiam in legitimo casu consessa [concessa] et ipse commissarius Capitulum generale, et eo non sedente, Rmum D. N. certiorare tenebitur. Mandat insuper Capitulum generale Vicario seu commissario generali Poloniae ut in prima ab ipso instituenda visitatione diligenter inquirat de taliter datis et mutuo acceptis pecuniis, ipsosque abbates per omnes iuris et iustitiae vias, etiam per bonorum mensae abbatialis sub custodiam traditionem, in plenaria Ordinis potestate, compellant ad quamprimum reddendas conventui pecunias ab ipso mutuo acceptas. *g*) Monasteria noviter erecta in magno Lithuaniae ducatu, quae nominantur Clarus fons, et Vallis umbrosa, ad mentem fundatorum in claustralis prioratus titulo conserventur, et numerus monachorum redditui congruus foveatur. Quia vero R. D. abbas Wisticensis tamquam Vicarius abbas sine iusto titulo prioratum Clari fontis in praeposituram redegit, et numerum monachorum competentem non fovet, ideo a iurisdictione Clari fontis abstineat, privilegium et diploma erectionis, necnon omnes alios iurium titulos ad Clarum fontem pertinentes in proximo provinciali Capitulo Poloniae secum afferat et reddat. Protectores vero Clari fontis et Vallis umbrosae constituuntur a Capitulo generali RR. DD. abbates de Oliva et de Pelplinio, in plenaria Ordinis potestate. *h*) Provisionem mensae conventualis a R. D. abbate Leski Pelplinensi de portione abbatiali auctam, in omnibus clausulis et punctis approbat et ratificat, ac plurimum laudat Capitulum generale dicti R. D. abbatis erga Ordinem zelum et amorem. *i*) Concessa Capitulo provinciae Poloniae a Rmo D. N. piae memoriae Edmundo Perrot, generali abbate Cisterciensi, potestas conferendi theologis et professoribus collegii studii provincialis Mogilensis ac scientia claris lauream doctoralem, confirmatur et approbatur, ea tamen lege ut laurea doctorali donati in posterum teneantur approbationem et confirmationem petere a Capitulo generali, et eo non sedente, a Rmo D. N. antequam magisterii iuribus potiantur, et ipsum de sufficienti examine certum facere. Et cum Capitulum generale fuerit rite informatum de sana doctrina eximiisque meritis R. D. Yvonis Roweder, professi de Oliva, et prioris, Poloniaeque provinciae secretarii, qui in Capitulo suo provinciali dignitate doctoratus insignitus fuit, eumdem ob specialem respectum, et attentis precibus et commendationibus RR. DD. de Oliva et de Pelplinio, in tali magisterii doctoratus dignitate approbat et confirmat, volendo ut omnibus privilegiis solitisque de iure in provincia Poloniae doctoribus sacri Ordinis nostri debentur gaudeat, ac in plenaria Ordinis auctoritate prae ceteris potiatur. *j*) Insuper a Capitulo generali indulgetur quatinus idem Capitulum Poloniae provinciae religiosis merito singulari distinctis titulum benemeritorum conferre possit, sub eadem tamen conditione qua tenentur doctores, ut supra dictum est. Et huius tituli benemeritorum concessionem a Capitulo Poloniae factam RR. patribus Adalberto Tremniski Andreoviensi, Uldarico Leuwandouski, Wachocensi, prioribus, ac Bartholomaeo Liestaloski confessario monialium, approbat et confirmat. *k*) Ad instantiam provinciae Poloniae, partes benigne assumpsit Rmus D. N. compilationem fieri quamprimum curare de omnibus statutis Capitulorum generalium, quae disciplinam regularem attingere possunt, omissis statutis particularibus, et quae varias afficiunt Ordinis personas. *l*) Requirentibus RR. DD. Promotoribus statuit Capitulum generale ut non admittantur ad habitum et professionem conversorum nisi ii qui calleant aliquam utilem et honestam artem, ad quam, iuxta praescriptum superiorum monasterii debeant attendere, nec ab ea distrahantur per iniunctionem aliquorum officiorum quae insimul incompatibilia declarantur, nec unquam ad cellerarii officium conversi assumantur. Ad habitum vero et professionem non admittantur personae nisi vita et moribus commendabiles, nobili seu civili, numquam vero genere vili natae. *m*) Abbates et monachi extra provinciam seu regnum Poloniae non mittantur nec discedant, nisi gravis necessitatis causa, et de speciali consensu et licentia Vicarii seu commissarii generalis in scriptis obtenta, et qui dictam licentiam non potuerint exhibere, quocumque pergant, et ubi reperiantur tanquam apostatae puniantur. *n*) Ad luctuosam temporum conditionem serio attendens Capitulum generale, ac ulteriori exterminio abbatiarum iamiam in Polonia per commendas introducto praecavere totis viribus cupiens, vult et iniungit omnibus abbatibus in proxime futuro Capitulo provinciae congregandis, ut inter manus Vicarii generalis, et Vicarius generalis inter manus senioris ex abbatibus, publice et in sacra Dei evangelia iurent se nunquam quaesituros, accepturosque retentionem abbatiarum regularium si quisquam eorum ad episcopatum aliquando nominaretur ac promoveretur. Qui vero ex abbatibus actualibus ob infirmitatem dicto Capitulo interesse non potuerint, capitulariter seu coram omnibus suis religiosis ac inter manus suorum respective suorum priorum eodem modo ac supra iurabunt, et de suo iuramento certiorabunt Vicarium generalem provinciae. Abbates autem in futurum eligendi in actu acceptationis dignitatis abbatialis in Capitulo inter manus praesidis amittere teneantur idem iuramentum, legaliter deinde registrandum per manus secretarii seu notarii provinciae vel alterius in casu, alias detrectando ac refragando sit locus novae electioni. Hocce decretum afficiat etiam abbates promotos ad episcopatum in partibus infidelium. Et omnes in casu tenebuntur sequens iuramentum emittere, videlicet :  Ego, N. tacto pectore et in sancta Dei evangelia iuro et promitto si, Divina sic disponente gratia, promotus ero ad dignitatem episcopalem, tam in regno Poloniae, quam in partibus infidelium, nunquam me admissurum, acceptaturum ac etiam quaesiturum apud S. Sedem, neque apud Seren. Regem Poloniae, sive directe, sive indirecte, retentionem abbatiae ex qua ero designatus vel nominatus ad episcopatum. Sic me Deus adiuvet et haec sancta Dei evangelia . *o*) Tempore visitationis monasteria et abbates a Vicario generali non graventur magno familiae et equorum numero ; nec eiusdem servi sive directe sive indirecte exigant quasi ex debito gratuita dona pecuniaria, sed contenti existant victu modesto, sobrio et hospitalitate religiosa, ac omnes de cetero religiosos debita prosequantur reverentia. *p*) Inhaerendo tenori Capituli generalis anni 1667 de die 19 mai, et bullae s. m. Clementis PP. IX anno 1668 de die 8 decembr. renovatur in regno Poloniae prohibitio ne clerici saeculares possint postulari aut eligi in abbates seu coadiutores, sed semper eligantur actu religiosi Ordinis professi. Alias sit electio nulla, et electores poenis in eadem bulla contentis omnino subiaceant. *q*) Requirentibus RR. DD. Promotoribus, committuntur in plenaria Ordinis potestate RR. DD. abbates de Oliva et de Premeto, ad effectum sumendi personaliter et insimul, cum debitis formalitatibus et cautelis, opportunas informationes in monasterio Paradisiensi circa personam vel personas quae diplomata originalia fundationis loci deperdita iam a 16 annis et ultra ab archivo Paradisiensi extraxerint, et extra monasterium tradiderint. Deprehensis auctoribus talis extractionis et extraditionis iisdem per dictos RR. DD. commissarios iniungatur infra spatium sex mensium vel unius anni ad summum praefata originalia fundationis Paradisi diplomata in archivo eiusdem monasterii originalis talia qualia ibidem erant prius, reponere. Alioquin si rei reperiantur religiosi, tamquam dilapidatores habeantur, et ceteris ad exemplum voce activa et passiva perpetuo priventur, et bis in heddomada [hebdomada] ieiunent in pane et aqua. Si vero abbas loci de hoc convictus fuerit, statim ab abbatiali regimine suspendatur, tali dignitate postea omnino privandus. *r*) Parochiae dependentes ab abbatia Paradisiensi et prius a regularibus de iure deserviri solitis, non amplius conferantur presbyteris saecularibus, qui iam occasione dictarum parochiarum in varios processus monasterium implicaverunt, et sic praescindantur praesentia et futura litigia. 135.  Eadem die 10 maii, hora 2 post meridiem, ad signum maioris campanae, omnes Diffinitores convenerunt in Diffinitorium. Requirentibus RR. DD. Promotoribus, lectae sunt diffinitiones sessionis 8. Super libello supplici R. D. coadiutoris et prioris de Landa, nomine sui conventus, Capitulum generale ordinat provisionaliter ut monasterium Landense primum in Polonia nominetur, et R. D. abbas Landensis in publico assessu priorem locum habeat prae R. D. abbate Andreoviensi, et committit Capitulo provinciali Poloniae ut de titulis utriusque abbatiae informationem faciat, ab ipso deinde remittendam Rmo D. N. 136.  Studium provinciale in Mogilensi monasterio in perpetuum confirmatur, sub protectione abbatum de Landa et de Oliva, absque tamen praeiudicio auctoritatis et dispositionis Vicariorum generalium. 137.  Requirente R. D. Promotore, praesens Capitulum generale, viso libello supplici R. D. Nicolai Claudii Hust, prioris de Monte stellato, visisque aliis instrumentis authenticis a praedicto priore ad idem Capitulum missis, declarat in plenaria Ordinis auctoritate prioratum de Monte stellato in dioecesi Bisuntinensi vere esse titularem seu perpetuum, et praefato R. D. Claudio Nicolao Hust praedicti beneficii de Monte stellato actuali possessori, eiusque futuris successoribus omnes competere praerogativas et honores quibus priores titulares seu perpetui nostri Ordinis gaudent et gaudere debent. 138.  Ad requisitionem RR. DD. Promotorum, Capitulum generale decernit, ut in posterum subpriores in Ordine sedeant primi ex parte abbatis, excepto tamen in collegiis. 139.  Capitulum generale, viso libello supplici Franconiae vicariatus Rmo ac Cels. S. R. I. Principi, ecclesiarum cathedralium Bambergensis ac Wiceburgensis episcopo, Franciae orientalis Duci, S. C. Maiestatis consiliario intimo, ac conferentiali DD. Frederico Carolo Comiti de Schönbrun, monasteriorum Ordinis nostri in Franconia protectori clementissimo, ac de Ordine nostro benemerito, communicationem Ordinis suffragiorum, precum, ac bonorum operum concedit. Et insuper Rmus D. N. suscepit partes epistolam eidem in gratiarum actionem scribendi nomine Capituli generalis. 140.  Matutinis horis, die dominica, et 11 mensis maii, celebrata missa solemni in pontificalibus a R. D. abbate de Aureavalle, non est habita sessio, sed tantum post vesperas eiusdem diei, ad signum maioris campanae, et hora 3, omnes convenerunt in Diffinitorium. Requirente R. D. Promotore super libello supplici R. D. abbatis de Baudeloo, Vicarii generalis, Capitulum generale propter testimonia singularis benevolentiae, sollicitudinis et affectus Seren. Mariae Elisabeth, Archiducissae Austriae et Belgii Gubernatricis, in pluribus occasionibus erga Ordinem nostrum data, eamdem praefatam Seren. Elisabeth Austriae Archiducissam, cum inclyta familia Austriaca, in gratitudinis tesseram, meritis et suffragiis Ordinis totius associavit. Et Rmus D. N. promisit epistolam in gratiarum actionem. 141.  Capitulum generale, viso libello supplici R. D. Antonii Ros, in s. th. ex numero magistri, bis abbatis, collegii S. P. N. Bernardi Oscensis bis rectoris, actualis Diffinitoris et commissarii deputati ad praesens Capitulum generale pro Congregatione Arragonum et Navarrae, R. D. Nicolao Salas de Bernabo abbati regalis monasterii de S. Fide, Regis Hispaniae a consiliis, etc., ob decorem officii diffinitoris quod in praesenti Capitulo habuit, concessit suffragium perpetuum in Capitulis provincialibus praedictae Congregationis, et casu quo addaptandae sint diffinitiones novae pro dicta Congregatione, inseretur in illis quod semper et quando evenerit ut abbas commissarius dictae Congregationis fuerit nominatus Diffinitor Capituli generalis maneat cum ipsomet suffragio perpetuo in suis comitiis provincialibus. Et hoc decretum Capituli generalis extenditur ad omnes Congregationes. Similiter R. D. Francisco Tabuenca, in s. th. ex numero magistro semel atque iterum ex-abbati sui monasterii regalis de Verola, ex-diffinitori, ex-lectori et ex-cathedratico primario celeberrimo Universitatis Oscensis, Capitulum generale concedit honorem et praerogativas patris provinciae. Eamdem gratiam tribuit R. D. Antonio Ros supradicto. 142.  Cum in comitiis intermediis anni 1697, sessione prima, requirente Promotore, forma tenendi Capitulum intermedium et circumstantiae ad ipsum pertinentes ad Capitulum generale proximum remissae fuerint, et nihilominus in ultimo Capitulo generali anni 1699 nihil de hoc negotio propositum fuerit nec diffinitum, praesens Capitulum generale visis decreto Capituli intermedii anni 1697, et articulo *Brevis* Alexandri VII : de celebrando Capitulo intermedio, auditis occasione huiusce Capituli intermedii exortis in Ordine quibusdam dubiis, a RR. DD. Promotoribus expositis, videlicet : — *a*) An Rmus D. N. teneatur praedictum Capitulum intermedium consultare priusquam generales pro bono Ordinis regimine ordinationes edat ? — *b*) Quaenam materiae necessario sint deferendae ad praedictum Capitulum intermedium ? — *c*) An omnes abbates et praesides Congregationum qui de iure ad praedictum Capitulum vocandi sunt, in ipso vocem habeant decisivam ? — Requirentibus Promotoribus, praesens Capitulum generale ius suum unicuique servare, et communi Ordinis bono, utilitati et paci consulere cupiens, vult, ordinat et statuit ut articulus 12 *Brevis* Alexandri VII de Capitulo intermedio, iuxta suam formam et tenorem observetur. — Ad dubia vero proposita a RR. DD. Promotoribus praesens Capitulum generale respondit declarando. — *a*) Rmum D. N. non teneri praedictum Capitulum intermedium consultare priusquam generales pro bono Ordinis regimine ordinationes edat, plenaria qua fungitur Ordinis auctoritate. — *b*) Materias necessario ad Capitulum intermedium deferendas, esse contributiones augendas vel de novo imponendas, ceteraque omnia magni momenti negotia quae matura deliberatione indigere cognoverit et iudicaverit Rmus D. N. — *c*) Omnes abbates et praesides Congregationum qui huic Capitulo intererunt ius habere in eodem Capitulo suffragium et quidem decisivum ferendi. 143.  Circa officialium publicorum institutionem, praesens Capitulum generale statuit servandum esse articulum 13 *Brevis* Alexandri VII, et Capitulum generale anni 1683, sessione 24. 144.  Hora 8, die 12 mensis maii, post solemnem missam de Rogationibus a R. D. abbate de Lucella, Vicario generali in Alsatia, Brisgoia et Helvetia, in pontificablius [pontificalibus] celebratam, pulsata maiori campana, omnes in Diffinitorium convenerunt more solito, et ad requisitionem RR. DD. Promotorum lectae sunt diffinitiones sessionum 9 et 10. 145.  Capitulum generale, viso libello supplici R. Patris Candidi Briger, s. th. d. prioris Campililiensis et secretarii Austriaci vicariatus, concedit ut festum s. Ioannis Nepomuceni quod hodie in Austria est dioecesanum, liceat deinceps publico officio et missa celebrari, sub ritu duarum missarum maiorum. 146.  Item, indulgetur monasterio dumtaxat Campililiensi quod in eo festum ss. Fabiani et Sebastiani, pariter ss. Viti, Modesti et Crescentiae, denique s. Barbarae virginis et martyris, sub eodem ritu duarum missarum celebretur, maxime cum frequens populus in amplo monasterii territorio constitutus a labore manuum et opere servili vacet, et in festo s. Fabiani publicas etiam supplicationes et processiones frequentet. 147.  Concedit etiam ut in monasterio Hilariae in Austria Superiori festum fiat s. Sebastiani et s. Henrici, sub eodem ritu. 148.  Cum in monasterio Campililii corpus s. Iustini martyris publico cultui in ara S. Crucis sit expositum, concedit Capitulum generale ut natalis huius s. Martyris dies officio chori et missae colatur. Pariter ut festum s. Hyacinthi martyris ecclesiae monasterii Campililiensis titularis cuius corpus integrum in ea servatur, deinceps ritu sermonis fiat quolibet anno, die 10 februarii. 149.  Capitulum generale statuit quod non debeat fieri distributio seu divisio vicariatus Austriacensis, propter rationes gravissimas. 150.  Concedit R. D. abbatissae et monialibus de Casbas in Arragonia ut festum s. Ignatii de Loyola sub ritu XII lect. deinceps celebretur. 151.  Viso libello supplici R. D. Leopoldi abbatis de Himmerode, confraternitatem de S. Corde Iesu in monasterio monialium ad S. Annam intra urbem Trevirensem introductam, Capitulum generale ratificat et confirmat, ea tamen conditione ut ista confraternitas ordini divini officii iuxta ritum Cisterciensem persolvendi non obsit, et ut administratio et directio eiusdem confraternitatis penes monasterii supradicti superiores permaneat. 152.  Confirmatur praeterea a Capitulo generali eidem R. D. abbati de Himmerode potestas et dispensatio iam ei concessa a Rmo D. N. anno 1753 die 18 mensis septembris, ad peragendas solemnes monialium suae curae et directioni commissarum vestitiones et sacras earum professiones iuxta ritus consuetos excipiendas per patrem sui monasterii priorem, vel ordinarium loci confessarium, vel alium quemcumque Ordinis sacerdotem professum in aliquo spectabili officio, vel aliqua dignitate constitutum, et a se ad tales actus exercendos capaces recognitos, quotiescumque pro rationabili causa ipsemet impeditus fuerit, R. D. provinciae suae Vicario generali decenter prius requisito, et per seipsum tales actus exercere recusante. 153.  Audita relatione de statu monasteriorum et personarum Ordinis professarum in regno Poloniae, a R. D. abbate de Oliva, Vicario generali, coram Diffinitorio facta, Capitulum generale perpendens merita D. Adalberti Tremniski, prioris Andreowiensis, s. th. d., et iam a Rmo D. N. generali, necnon a Sede Apostolica perpetui prioris gratia insigniti, eumdem in hac praerogativa confirmat, declarans gratiam personalem esse ita ut prioratus Andreowiensis non sit reputandus ex natura et pro futuris temporibus perpetuus. 154.  Insuper prohibet praesens Capitulum generale, ne ullus monasteriorum prior pro titulo perpetuitatis ad quodcumque subsellium recursum faciat, sub nullitate praerogativae quovis modo obtentae, et sub aliis poenis contra ambiantes in Ordine statutis et praefixis. 155.  Ad petitionem R. D. abbatis de Lucella, D. Leoni monasterii de Lucella expresse professo, qui per 20 circiter annos tum ut professor theologiae et philosophiae, tum ut secretarius in vicariatu praefato R. D. abbati commisso continuam et indefessam non minus utiliter quam laudabiliter impendit curam, praerogativae emeriti concessit Capitulum generale. 156.  Requirentibus RR. DD. Promotoribus, in abbatissam monasterii Vallis gratiae praesens Capitulum generale confirmat R. D. Annam Mariam Catharinam Fazeves, mandando ac districte praecipiendo sub poena excommunicationis ipso facto incurrendae, priorissae et monialibus praedicti monasterii ut praefatam R. D. Annam Mariam Catharinam in veram ac legitimam abbatissam habeant et recognoscant, ipsique in omnibus debitam subiectionem praestent. Quod si facere renuerint, deponatur priorissa in plenaria Ordinis potestate, ceterae vero debite puniantur. 157.  Renovatur a Capitulo generali statutum qua prohibetur ne superiores et monachi sub quocumque praetextu cum brevibus seu decurtatis incedant vestibus, sub poenis et censuris in Ordine consuetis. 158.  Item, renovatur decretum quo monachis interdicitur venatio sub iisdem poenis. 159.  Requirentibus RR. DD. Promotoribus, praesens Capitulum generale confirmat *Chartam visitationis* quam R. D. abbas de Porta Gloni, Vicarius generalis in provincia Tholosana edidit in actu visitationis suae regularis, in collegio S. Bernardi Tholosano, die 23 martii praesentis anni, ex speciali commissione illi a Rmo D. N. data, utpote continentem decreta et statuta omnibus in eodem collegio degentibus et studentibus multum profutura. — Praeterea pro praefato regimine huius collegii praefati statuitur : — *a*) Standum esse determinationi pensionum factae a Rmo D. N. nec licere D. Provisori ultra illam taxam aliquid exigere. — *b*) Ad Rmum D. N. pertinere institutionem et destitutionem omnium officialium. — *c*) Subpriori dicti collegii a Rmo D. N. instituto omnem competere auctoritatem et iurisdictionem, qua indiget ad coercendos scolares quamdiu Provisor infirmitatibus gravatur, cum consilio tamen D. Provisoris, et omnimoda ab ipso dependentia. — *d*) Reverenter a Capitulo generali supplicatur Rmo D. N. quatinus in collegio Tholosano aliquem de officialibus deputare et committere dignetur ad expendendas et recipiendas omnes pensiones quae in dicto collegio solvantur, ita ut idem singulis mensibus coram vener. Provisore et conventu de receptis et expensis rationem reddere teneatur. — *e*) Praecipit Capitulum generale ac mandat D. Provisori quod iuxta chartam visitationis supradictae, consultet magistros et subpriorem priusquam iuniores ad ordines mittantur. Et idem faciat quando agitur de gradibus adipiscendis ab illis. 160.  Hora 2 post meridiem, ad signum maioris campanae, de more solito omnes convenerunt in Diffinitorium. Requirentibus RR. DD. Promotoribus, a Capitulo generali declaratus est de Ordine benemeritus D. Marcus Ledoul, s. Facultatis Parisiensis doctor, prior ab annis 42, et Visitator generalis provinciae Normanniae ab annis 35. 161.  Ad propositionem Rmi D. N. Capitulum generale toto corde, unanimi consensu et applausu D. Gabrielem Peschel, secretarium R. D. de Luba et Balthasarum Straves laurea doctorali insignivit, et eis concessit omnia iura, privilegia et emolumenta pertinentia ad huiusmodi gradum secundum Ordinis morem. 162.  Viso libello supplici R. D. abbatis de S. Benedicto in Vepribus, dioecesis Metensis, conceditur a Capitulo generali ob gravissimas causas in eo contentas, translatio sui monasterii in alium convenientiorem locum determinandum a R. D. abbate de Morimundo, de cuius linea est praefatum monasterium de S. Benedicto. 163.  Non sine gravi scandalo et dolore pervenit ad Capitulum generale R. D. Carolum Pancheron abbatem de Claroloco, D. Henricum Duchesne, priorem de Crista, D. Nicolaum Brixium Mamiel priorem de Villario Bethnach, D. Franciscum Blaize superiorem commissarium de Freisdorfio et D. Claudium Aubertot priorem de Insula Barrensi, temerariis ausu et formalitatibus noluisse admittere regularem visitationem R. D. Antonii Girard prioris titularis seu perpetui de Directa valle, commissarii Rmi D. N. ad effectum visitandi omnia et singula monasteria vicariatus Lotharingiae, imo variis iniuriis et probris vexasse et affecisse R. D. dictum commissarium, et ideo omnes supranominatos abbatem et priores claustrales reperiri ipso facto excommunicatos, rebelles, et contemptores constitutionum Apostolicarum et Ordinis. Cui praesumptioni et abusui remedium pro virili afferre desiderans Capitulum generale, praesenti decreto ex nunc privat R. D. Carolum Pancheron abbatem de Claroloco spirituali et temporali administratione sui monasterii, stallo abbatis, omnibusque praeeminentiis et insigniis abbatialibus usque ad debitam resipiscentiam verbo et scripto quam humillime petitam veniam a Rmo D. N. et obtentam ab ipso absolutionem et misericordiam. Pariter D. Henricus Duchesne, prior de Crista, D. Nicolaus Brixius Mamiel, prior de Villario Bethnach, D. Franciscus Blaize superior commissarius de Freisdorfio et D. Claudius Aubertot, prior de Insula Barrensi, excommunicati et rebelles ipso facto deponuntur a suis respective prioratibus claustralibus, privantur ad vitam voce activa et passiva ac declarantur inhabiles ad quaecumque Ordinis nostri officia et dignitates, et remittuntur ad veniam et benignitatem Rmi D. N. cui veniam quam humillime scripto et verbo, coram testibus signandis petent, ut tandem pro modulo resipiscentiae suis loco et tempore Rmus D. N. valeat eos absolvere a censuris in plenaria Ordinis potestate et auctoritate, et ad alios prioratus extra vicariatum Lotharingiae habiles reddere et declarare. Insuper praecipit Capitulum generale monasteriis de Claroloco, de Crista, de Villario Bethnach, de Freisdorfio et de Insula Barrensi quamprimum refundere R. D. Antonio Girard, commissario Rmi D. N. expensas factas et necessario variis formalitatibus procuratas in decursu visitationum eorumdem monasteriorum. Et casu quo praenominata monasteria renuerint solvere, cogantur a Rmo D. N. in plenaria Ordinis potestate ad dictam solutionem per omnes iuris et iustitiae vias. 164.  Serio moneatur a Vicario generali provinciae R. D. abbatissa de S. Hoilda, ne deinceps protestationes emittere praesumat contra factas vel faciendas visitationes Rmi D. N. aut commissariorum eiusdem ; alioquin tamquam censuris Ordinis innodatam sciat se graviter puniendam. 165.  Praeterea statuit et decernit Capitulum generale ut monasteria de Claroloco, de Crista, de Freisdorfio, de Villario Bethnach et de Insula Barrensi hoc anno non visitentur per Vicarium generalem aut Patrem immediatum, sed per solum Rmum D. N. vel eius commissarium. 166.  Damnat et plurimum reprobat Capitulum generale protestationes factas a D. Langlois priore de Frigidomonte, D. Malfroid priore de Bello prato, dioecesis Bellovacensis, D. De Lard priore de Gardo, contra examen temporalis status suorum respective monasteriorum in actu visitationis ibidem factae a D. Comeau priore de Valloliis et commissario extraordinario Rmi D. N. ad visitanda omnia et singula monasteria vicariatus Picardiae. Vult et praecipit Capitulum generale ut omnes superiores Ordinis non tantum de spirituali sed etiam de temporali suorum respective monasteriorum rationem reddant commissariis deputatis a Rmo D. N. pariterque ut Vicarius generalis in cuius provincia reperiuntur tres praenominati priores, eos serio moneat ne deinceps tales protestationes emittant ; alioquin sciant se tamquam censuris Ordinis contra impedientes visitationes de iure inflictis aut infligendis innodatos gravissime fore puniendos. 167.  Itidem, serio moneatur a Vicario generali provinciae R. D. abbatissa de Fervida aqua vulgo Fervaques, in oppido S. Quintini in Picardia, ne in posterum recuset commissariis Rmi D. N. examen administrationis temporalis, et rationarii receptarum et expensarum sui monasterii. Alias in eamdem culpam recidendo tamquam censuris Ordinis innodata severissime puniatur. Cum vero R. D. Denize prior titularis seu perpetuus de Bella aqua, monasterii sanctimonialium de de Fervida aqua confessarius consuluerit ac procuraverit talem rebellionem, seu non dari et exhiberi registrum computationum monasterii de Fervida aqua commissariis Rmi D. N. et iniuriosos ac temerarios in Rmum D. N. generalem sermones proferre et evomere praesumpserit veniam quamprimum humillime verbo et scripto petat a Rmo D. N. et ieiunet per unum mensem integrum in pane et aqua singulis diebus veneris. Et in casu contraventionis rogatur Rmus D. N. dictum R. D. Denize severissime et indilate punire. 168.  Requirentibus RR. DD. Promotoribus et audito libello supplici subscripto a decem RR. DD. abbatibus S. O. praesens Capitulum generale inhaerendo decretis Capitulorum generalium annorum 1683 et 1686, declarat : — *a*) Superiores S. O. ius habere comitia particularia celebrandi, iuxta formam a praedictis Capitulis praescriptam. — *b*) Confirmando decretum ultimi Capituli generalis, vult et praecipit ut monachi S. O. recta via pergant ad Visitatorem pro suis negotiis, salvo iure appellationum. — *c*) Committitur a Capitulo generali RR. DD. abbatibus de Bello becco, de Precibus, de Pietate, de Charmeia, et R. D. priori perpetuo de Gratia D. N. ut collectionem constitutionum, quae iam pridem in singulis praefatae Observantiae monasteriis quotidie leguntur, revideant et examinent, ac revisam et examinatam ad Rmum D. N. transmittant, ut licentia ab eo petita et obtenta, typis mandetur, et omnibus S. O. alumnis proponatur observanda. — *d*) Viso libello supplici ab iisdem RR. DD. abbatibus S. O. subscripto, Capitulum generale benigne dedit actum, quod institutio unius dumtaxat abbatis ex S. O. in Diffinitorem electi in hoc praesenti Capitulo, non poterit praedictae S. O. praeiudicare in posterum. E contra declarat praesens Capitulum generale quod plures possint institui Diffinitores ex praedicta S. O. 169.  Hora 8 diei 13 mensis maii, missa solemni in pontificalibus celebrata a R. D. abbate de S. Benedicto in Italia, ad signum maioris campanae, omnes in Diffinitorium convenerunt. Ad requisitionem RR. DD. Promotorum, praesens Capitulum generale duos Vicarii generalis assistentes in vicariatu Bohemiae supprimit, et praeterea diffinit quod Vicario eiusdem provinciae supradictae mortuo, abbas senior ratione fundationis monasterii vices gerat Vicarii, usque dum eligatur Vicarius et fuerit a Rmo D. N. confirmatus. 170.  Permittitur fieri novam collectionem et reformationem statutorum vicariatus Bohemiae in Capitulo provinciali a commissariis deputatis ab illo Capitulo, et a Rmo D. N. antequam typis mandetur, approbandam vel reprobandam ; et usque ad illam collectionem peractam omnia statuta executioni demandentur secundum formam et tenorem, exceptis iis quae iam fuerunt a praesenti Capitulo generali abrogata. 171.  Approbantur et confirmantur a Capitulo generali electiones, videlicet R. D. abbatis de Altovado, Candidi Hendrick, de die 26 febr. anno 1722 ; R. D. abbatis de Wellehradio, Iosephi Maly, de die 20 iunii 1724 ; R. D. abbatis de Osseco, Hieronimi Besnetem, de die 4 iulii anno 1726 ; R. D. abbatis de Neocella, Martini Graff, de die 20 martii anno 1727 ; R. D. abbatis S. Coronae, Christiani Guschll, de die 20 decembr. anno 1733 ; et R. D. abbatis de Sedlicio, Ioannis Reischknecht, de die 21 octobr. anno 1731. Necnon electiones venerabilium abbatissarum quarum nomina sequuntur : R. D. abbatissae Mariae stellensis [Castellensis], Cordulae Sommerim, de die 15 febr. 1710. R. D. abbatissae Salae Mariae, Gertrudis Laquesin, de die 10 febr. 1734. R. D. abbatissae Vallis virginum, Aleidis Kaulznearim, de die 31 martii anno 1734. Denique R. D. abb. Mariae vallis, Theresiae Senffttlebin, de die 24 febr. anno 1737. 172.  Praesens Capitulum generale, confirmando R. D. abbati Sedlicensi ius paternitatis in monasteria Aulae regiae et Aulae Mariae, declarat ac diffinit servanda esse quoad exercitium iuris paternitatis statuta vicariatus Bohemiae et decreta Capituli provincialis eiusdem vicariatus. 173.  Reservatur R. D. Waldsassensi omne ius paternitatis in monasterium Sedlicense, cum iisdem clausulis ac in Bohemia exercendum. 174.  Circa ius paternitatis quod competit R. D. abbati de Langhemio in monasterium Plassense, praesens Capitulum generale compositioni quam intendit facere praedictus abbas de Langhemio cum monasterio Plassensi, ita assentit ut si compositio pacifice non fiat, nullum exinde praeiudicium pati valeat abbas de Langhemio. 175.  Ad petitionem R. D. Stephani abbatis de Langhemio, nomine totius Congregationis Superioris Germaniae a Capitulo generali statuta huius Congregationis in ultimo Capitulo nationali confecta et a Rmo D. N. generali approbata et confirmata, iterum approbantur et confirmantur, salvis iuribus Procuratoris generalis in Curia. 176.  Conceditur ut ritus omnes qui ab antiquo usque nunc in hac Congregatione Super. Germaniae viguerunt et hactenus vigent, a duobus abbatibus praefatae Congregationis colligantur ; deinde Rmo D. N. pro approbatione vel mutatione ubi visum fuerit, transmittantur, ut sint normae et regulae universae Congregationi. Et ad hanc collectionem faciendam deputantur et committuntur a Capitulo generali RR. DD. abbates de Langhemio et de Ebraco. 177.  Tertio postulavit praedictus R. D. abbas de Langhemio, ut in actis praesentis Capituli haec clausula apponeretur : Ea quae in hocce Capitulo generali pro omnibus et singulis totius Ordinis provinciis et monasteriis diffinita sunt, sancte observentur, nisi forte laudabilis consuetudo in contrarium vel a S. Sede, vel a Capitulo generali, vel a Rmo D. N. approbata et confirmata habeatur. Quod a praesenti Capitulo generali fuit concessum. 178.  Confirmatur a praesenti Capitulo generali condemnatio facta a Rmo D. N. abbate Cisterciensi generali, p. m. Edmundo Perrot, de die 10 mensis decembris anno 1715, cuiusdam libelli gallice inscripti : *Eclaircissements des privilèges de l’ordre de Cisteaux sur la compilation*… etc. A Liège, 1714. Latine : *Elucidationes privilegiorum Ordinis Cisterciensis*… etc. Leodii 1714. Et prohibetur omnibus abbatibus, abbatissis ceterisque superioribus et religiosis Ordinis nostri, cuiuscumque loci et dignitatis sint, ne hunc librum, quovis quaesito colore, sive praetextu, distribuere, laudare et defendere praesumant. Sed praecipit et mandat Capitulum generale ut ab omnibus habeatur tamquam vitiosus, schismaticus et erroneus, et ut talis inter libros prohibitos reservetur. Et ut hoc praesentis Capituli generalis decretum omnibus Cisterciensis Ordinis alumnis innotescat, mandatur omnibus Vicariis generalibus ut illud notificent omnibus respective provinciis et monasteriis utriusque sexus. 179.  Iisdem RR. DD. Promotoribus requirentibus, adversus librum gallice inscriptum : *Histoire du pontificat d’Eugène III, dédié à Mgr l’Illustrissime et Rme Evêque de Langres, par Dom De Lane, bibliothécaire de l’abbaye de Clairvaux, ancien professeur de théologie.* A Nancy, chez Pierre Antoine. 1737. Latine : *Historia pontificatus Eugenii PP. III, dicata Ill. ac Rmo episcopo Lingonensi, a domno De Lane bibliothecario Claraevallensis abbatiae, antiquo theologiae professore.* Nancii, apud Petrum Antoine. 1737. Capitulum generale, cum iste liber sine approbatione et permissu Rmi D. N. contra privilegia Ordinis et edicta regia sit editus, praefatum D. De Lane ex nunc suspendit ab officio subprioris spatio trium mensium, et declarat toto vitae suae tempore inhabilem ad officia maiora exercenda ; ipsi D. De Lane districtissime prohibendo sub gravioribus poenis ne aliquem librum in posterum edere et typis committere praesumat sine licentia petita et obtenta a Capitulo generali vel a Rmo D. N. 180.  Et ut tollatur ista contra Capitulorum generalium decreta et edicta regia componendi ac imprimendi libido, sub districtissimis poenis prohibetur a Capitulo generali ne ullus liber, sive de Ordine loquatur, sive non, edatur in lucem a persona religiosa Ordinis Cisterciensis, sine licentia eiusdem Capituli generalis, aut Rmi D. N. petita et obtenta. 181.  Circa controversiam ortam inter RR. DD. abbates de Luciscella et de S. Urbano, quod ius paternitatis quod R. D. abbas de Luciscella contendit sibi competere in monasterium de S. Urbano, praesens Capitulum generale reverenter committit Rmum D. N. quatinus omnibus instrumentis et documentis, ex utraque parte proferendis, examinatis et perpensis, iudicare, ordinare, et quod aequum sibi visum fuerit, statuere dignetur in plenaria Ordinis potestate. 182.  Ad requisitionem RR. DD. Promotorum, privilegia et praerogativae Benemeriti conceduntur D. Klely, priori de Charitate Bisuntinensi. 183.  Decernit Capitulum generale ut praerogativae Vicariorum generalium seu Patrum provinciae in Congregatione Coronae Arragonum et Navarrae inviolabiliter conserventur, et vetat ne abbates locales illas, ut fit aliquoties, impedire valeant. 184.  Hora 2 post meridiem eiusdem diei, omnes convenerunt in Diffinitorium more solito, ad signum maioris campanae. Capitulum generale attendens ad supplicem libellum R. D. abbatis de Campo principum, ad requisitionem Promotorum statuit anniversariis fundatis posse suppleri per missas privatas. 185.  Declarat idem Capitulum generale quod in sacro nostro Ordine seniores professi et non iubilati nullo gaudeant privilegio, sed debeant omnibus regularibus adesse observantiis, excepto casu necessitatis. 186.  Nullus superior in Ordine praeveniat scrutinium Visitatoris, sed omnimodam suis religiosis relinquat libertatem ; qua occasione Capitulum generale renovat caput *De forma Visitationis*, et iubet ut in omnibus monasteriis executioni demandetur. 187.  Ad petitionem provinciae Bavariae, sicut R. D. abbati de Waldsassio a Rmo D. N. generali de anno 1734 gratiosissime permissa est celebratio festorum B. M. V. quemadmodum in dioecesi Ratisbonensi observari solet, ita etiam in aliis monasteriis eiusdem provinciae sub ritu MM. maiorum celebrare in posterum eadem festa licitum sit, scilicet in mense decembri festum Expectationis partus B. M. V. ; die 23 ianuarii festum Desponsationis eiusdem ; feria sexta post dominicam Passionis festum Septem Dolorum ; dominica infra octavam S. P. N. Stephani festum Commemorationis de Monte Carmelo ; dominica infra octavam Nativitatis B. M. V. festum S. Nominis Mariae ; die 6 augusti festum Dedicationis B. M. ad Nives ; die 24 septembris festum de Mercede ; dominica prima octobris festum S. Rosarii ; dominica novembris prima vacante festum Patrocinii B. M. V. 188.  R. D. Engelbertum abbatem Walderspacensem demisse supplicantem ob paucitatem sacerdotum in suo monasterio nunc existentium, Capitulum generale dispensat quoad missas ex Ordine obligantes, adeo ut missa matutinalis per triennium numquam celebretur, missae quotidianae de Beata et de Requiem in septimana ter solummodo applicetur ad intentionem sacri Ordinis. Finito autem triennio quo interea numerus sacerdotum excrescet, missae quotidianae et solitae ex sacro Ordine et more consueto persolvantur. 189.  Item, conceditur praefato abbati Walderspacensi praeter festa toti provinciae Bavariae concessa, ut licitum sit ei celebrare in perpetuum quarta die decembris festum s. Barbarae, sub ritu MM. maiorum. 190.  Diffinitum est a Capitulo generali unanimi omnium consensu quod D. Nicolaus Pirot sit vere professus monachus pro abbatia de Freistorffio, et cogatur conventus eiusdem abbatiae de Freistorffio, ut eum agnoscat et recipiat ut talem, per omnes iuris et iustitiae vias, si renuerit. 191.  Forma absolutionis quae proposita est huic Capitulo generali ab omnibus Visitatoribus in fine visitatioins [visitationis] conferendae acceptatur, admittitur et est talis, videlicet : Praemissis *Confiteor*, etc. *Misereatur*, etc. *Indulgentiam*, etc. dicatur a Visitatore : Si tenemini aliquo vinculo excommunicationis maioris vel minoris, suspensionis aut interdicti, in quantum se extendunt gratiae et privilegia Ordinis nostri mihi concessa, absolvo vos in nomine Patris et Filii et Spiritus Sancti. Amen. Item, eadem auctoritate dispenso vobiscum super irregularitatibus, inhabilitationibus et aliis poenis ecclesiasticis scienter vel ignoranter contractis, in quantum possum et valeo. Demum eadem auctoritate concedo vobis plenariam indulgentiam tam ex privilegiis quam ex participatione ab aliis religionibus Ordini nostro concessam, si illius capaces estis, in nomine Patris et Filii et Spiritus Sancti. Amen. Ite in pace et orate Deum pro me, et dicite psalmum *Miserere*. 192.  Ill. ac Rmo D. Scipioni de Begon, episcopo Tullensi, summa cum gratitudine, suffragia Ordinis conceduntur. 193.  Capitulum generale viso libello supplici R. D. abbatis, prioris et monachorum de Fiterio in Hispania Congregationis Cisterciensis Arragonum et Navarrae, concedit ut festum s. Raymundi primi abbatis Fiteriensis transferatur ad diem 30 augusti, et celebretur sub ritu sermonis maioris et officio proprio. Item, translatio festi Dedicationis ecclesiae Fiteriensis ad diem 5 octobris permittitur. 194.  Conceditur monialibus de Casbas celebratio festi s. Francisci de Borgia sub ritu XII lectionum. 195.  Item, monialibus de S. Lucia fit facultas celebrandi festum s. Apollinaris, episcopi et martyris, sub ritu MM. maiorum die sequenti octavam S. P. N. Stephani. 196.  Item, monasterio de SS. Crucibus in Catalaunia festum S. Cordis Iesu, sub ritu MM. maiorum permittitur. 197.  Item, conceditur celebrari in regali monasterio de Petra prope civitatem Bilbilitanam festum de s. Inigo, sub ritu XII lect. ; in regali monasterio Tegerensi festum ss. Virginum et martyrum Hunylonis et Flodiae, quarum corpora ibi servantur, sub ritu sermonis maioris cum octava. Regali monasterio de S. Fide festum s. Fidis sub simili ritu sermonis maioris cum octava et officio proprio. 198.  Ad petitionem RR. DD. provinciae Congregationis Arragonum et Navarrae, confirmantur a Capitulo generali exemptiones et praerogativae illis concessae a Capitulo Congregationis et Capitulis Diffinitoriis celebratis in dicta Congregatione, et quibus dicti patres gaudere solent ex praxi et laudabili consuetudine. 199.  R. D. abbate de Barberio, Vicario generali Normanniae pro Strictiori Observantia, humiliter supplicante, nomine sanctimonialium de Claretis, et S. Catharinae Andegavensis, mandat Capitulum generale ut in praefatis monasteriis duo anniversaria singulis annis solemnia pro defunctis decantentur, et inde exonerentur in perpetuum ab omnibus illis missis persolvendis in supradicto libello supplici designatis. 200.  Capitulo generali datus est actus R. D. abbati Hilariensi quod petierit ius paternitatis in monasterium de Altovado, et data est ipsi facultas supplicandi Caesareae Maiestati, quatinus ipsi reddatur exercitium iuris paternitatis secundum statuta vicariatus Bohemiae. 201.  Circa propositionem factam : An pensio doctoralis quae a commendatario monasterii de Gimonte persolvitur quotannis, debeat cedere in usum Domni Du Lac Tolosani et prioris claustralis de Gimonte ? an vero Domni Marconier professi de Gimonte et doctoris Parisiensis ? Capitulum generale declarat illam pensionem esse persolvendam ratione doctoratus Parisiensis. Et inhaerendo decreto Capituli generalis anni 1686, statuit pensiones doctorales in monasteriis commendatis recipiendas esse a cellerariis ipsorum monasteriorum, et ab iis, cum consilio et consensu superioris localis, ad libros emendos aliave doctoratui convenientia impendendas. Praeterea statuit et addit Capitulum generale libros emptos pecuniis e pensione doctorali provenientibus, aliaque doctoratui convenientia in perpetuum pertinere tamquam propria ad monasterium cuius abbas commendatarius solvit pensionem. 202.  Capitulum generale attendens ad supplicem libellum R. D. abbatis de Stamedio, Seren. Regi Sardiniae, Cypri et Ierusalem pro sua singulari benevolentia erga monasteria Ordinis in sua ditione posita, communicationem bonorum operum et suffragiorum Ordinis concedit summa cum gratitudine. Et ab eodem praesenti Capitulo supplicatur reverenter et enixe Rmo D. N. quatinus eidem Seren. Regi Sardiniae, Cypri et Ierusalem humiles gratias agat nomine totius Capituli generalis, eumque exoret ut pro sua pietate ad restaurationem pauperrimi monasterii de Bono loco aliquam partem proventuum mensae abbatialis de Alpibus, nunc vacantis, aut alterius monasterii, per aliquot annos assignare et decernere dignetur. 203.  Requirentibus RR. DD. Promotoribus, declarat praesens Capitulum generale licere Patribus immediatis et Visitatoribus ex Comm. Observ. mittere monachum a monasterio C. O. ad monasterium S. O. in debitis circumstantiis, scilicet in casu delicti et excessus, rebellionis et propter turbatam pacem. 204.  Cum horis matutinis in Diffinitorio fuissent approbata et confirmata statuta Congregationis Super. Germaniae, salvis iuribus Procuratoris generalis apud S. Sedem, idem exposuit quod in eo tantum possint salvari sua iura, in quantum quidquid percipitur annuatim pro contributionibus suis, et omnino sine diminutione vel partitione solvatur. Unde cum 336 floreni ad hunc effectum quolibet anno solvantur a tota dicta Congregatione Super. Germaniae, praecipit Capitulum generale ut in posterum eadem summa dicto Procuratori generali integra solvatur, et ut singuli Vicarii generales Congregationis Super. Germaniae per se seorsim et sine defalcatione cambii suorum respective vicariatuum contributiones bona fide et directe Romam eidem Procuratori generali quolibet anno transmittant. 205.  Hora 8 die 14, missa de Rogationibus celebrata in pontificalibus a R. D. abbate de S. Fide, omnes convenerunt in Diffinitorium ad signum maioris campanae. Capitulum generale sanctimonialibus Magdenoviensibus ad requisitionem RR. DD. Promotorum, et iuxta libellum supplicem praesentatum a R. D. abbate de Maris stella, Patre ipsarum immediato, benigne concedit ut praefati monasterii moniales proedium [praedium] quod habent in aliena iurisdictione vendant, et accepto pretio venditionis aliud ab exactionibus liberum in propria iurisdictione emant. 206.  Idem Capitulum generale permittit sanctimonialibus Vallis liliorum ut quaedam bona immobilia sita in comitatu acatholicorum Kiburgico dissita nimis, adeoque monasterio minus utilia, cum commodioribus quae in propria monasterii iurisdictione sita sunt, permutare valeant. 207.  Supplicanti R. D. abbati de Maris stella conceditur et ipsius monasterio, ut pro avertendis litibus et securiori decimarum collectione, iugera quae habent in iure decimationis suae quibusdam in locis cum aliis decimatoribus contigua et promixta, aequale pro aequali reddendo, permutet. 208.  Circa sororem laicam monasterii Vallis dominarum, vulgo Frauenthal, inquietam a pluribus annis et inobedientem, monet Capitulum generale Vicarium generalem ut illam de novo charitative instruat, hortetur, corrigat, puniat, etiam incarcerari faciat in pane et aqua. Quod si emendata non fuerit, Vicarius generalis consilium et iudicium petat Rmi D. N. ut videat quid faciendum, cum emitti non valeat. 209.  Ad petitionem R. D. abbatis Gemelnicensis, conceditur a Capitulo generali et datur ei actus declarationis suae, quod nempe contendat monasterium suum non esse filiam monasterii de Rauda, sed esse filiam monasterii Andreoviensis. Et ab eodem Capitulo reverenter supplicatur Rmo D. N. generali ut unum vel duos commissarios deputare dignetur, qui, omnibus auditis et perpensis, controversiam praedictam occasione iuris paternitatis in monasterium Gemelnicense, dirimant in plenaria Ordinis auctoritate. 210.  Relatione facta Capitulo generali libelli supplicis nomine monachorum Gemelnicensium ut exonerentur ab officio Conceptionis B. M. V. et Litaniis Lauretanis in quolibet sabbato, et ut minuatur numerus missarum ex fundationibus de annis 1691 et 1711, iuxta *Breve* s. m. Benedicti PP. XIII de anno 1724, quo ad Rmum D. N. generalem remittitur iudicium moderationum et reductionum, factis in Ordine. Generale Capitulum hanc rem terminandum remittit ad Vicarium generalem provinciae Silesiae, eum monens ut si reductionem quamdam in his faciendam iudicet, primo incipiat ab onere officii Conceptionis B. M. V. et Litaniarum Lauretanarum, in plenaria Ordinis auctoritate. 211.  Ad requisitionem RR. DD. Promotorum, praesens Capitulum generale confirmat iudicium Rmi D. N. quo R. D. abbatem de Altaripa a iuris paternitatis in monasterium monialium de Maigrogia exercitio suspendit, vultque, ordinat et statuit ut praedictum iudicium sortiatur suum effectum usque ad proxium [proximum] Capitulum generale, vel aliam Rmi D. N. dispositionem. 212.  Idem statuit ut deponantur D. Benedictus Claus, subprior monasterii de Altaripa et D. Philippus Chöller, culinae magister ; DD. vero Alexius Beuman, Dominicus Montenac, Bernardus Uffeleger, Albericus Mori, Nicolaus Wonderwecht, Emmanuel Tombé, Hyacinthus Bauman priventur duobus annis voce activa et passiva, petant veniam a Capitulo a R. D. abbate Lucellensi, qui poterit, casu dato verae resipiscentiae, eos absolvere ad excommunicatione, imo relaxare poenas supra inflictas. 213.  Insuper mandat Capitulum generale ut remittatur D. Edmundus Languir ad monasterium Salemii expensis Altaeripae intra 15 dies intimationis huius decreti. Et ut moneatur R. D. abbas de Altaripa ut quamprimum revocet D. Nivardum Schallen ab officio confessarii monialium de Filia Dei, et alium ipsius loco substituat idoneum. 214.  Deputantur a Capitulo generali RR. DD. abbates de Lucella et de Maris stella ut quamprimum visitationem instituant in monasterio de Altaripa, ibique in solidum statuant, ordinent et corrigant quidquid statuendum, ordinandum et corrigendum invenerint, in plenaria Ordinis potestate. 215.  Egresso e Diffinitorio R. D. abbate de S. Cruce in Austria, Capitulum generale, auditis et requirentibus RR. DD. Promotoribus unionem et incorporationem monasterii S. Gothardi cum monasterio de S. Cruce supradicto, a Caesarea Maiestate factam, laudat, admittit et cum summa gratiarum actione acceptat, deprecando Rmum D. N. ut nomine totius Capituli generalis humiles Caesareae Maiestati gratias pro praedicta monasterii S. Gothardi unione et incorporatione monasterio de S. Cruce rependat, declarando omne ius in praedictum monasterium de S. Gothardo competere tum in spiritualibus tum in temporalibus abbati et conventui de S. Cruce. 216.  Capitulum generale audiens supplicem libellum D. Petri Ioannis Mariette, sacri Ordinis Cisterciensis monotypographi, privilegio muniti in forma mandati a Rmo D. N. generali Cisterciensi ipsi concesso, supradictum Petrum Ioannem Mariette confirmat in munere unius et solius typographi Ord. Cisterc. et in concesso ipsi praefato privilegio per exclusionem cuiuscumque alterius typographi, ad instar praedecessorum suorum Mabre-Cramoisy, Frederici Leonard, et Dyonisii Mariette, adeo ut ipsi soli liceat de auctoritate Rmi D. N. generalis Cisterc. typis mandare magna et minora *Breviaria, Diurnalia, Missalia, Psalteria, Gradualia, Antiphonaria, Lectionaria, Preces B. M. V. Processionalia, Martyrologia, Ritualia, Regulam S. Benedicti, Usus, Bullaria, Privilegia, Directoria*, et alios quoscumque libros Ordini peculiares et necessarios. Item, a Capitulo generali districte prohibetur et sub poenis in mandato Rmi D. N. abbatis generalis enuntiatis, ne quis e sacro Ordine Cisterciensi, sive intra regnum Galliae, sive in provinciis Ordinis extra regnum positis, aliis utatur libris quam a dicto typographo editis, et quibus inscriptum fuerit in capite Rmi D. N. generalis *Mandatum*. Praecipit eidem praefato typographo ut luculentis caracteribus, optima charta, et bono atramento hi omnes libri imprimantur, et curet interea ut bibliopolae praecipuarum urbium Europae illis libris sufficienter continuo sint muniti. 217.  Sententiam a R. D. Visitatore generali Congregationis Poloniae anno 1737 contra abbatem Ciriciensem latam, et per RR. DD. abbates de Uterina valle et de S. Urbano Diffinitores ad hoc specialiter deputatos, trutinatam, post serium actorum inquisitionis et depositionum contra eumdem factarum examen, et facta ab eisdem praefatorum actorum coram Diffinitorio relatione, Capitulum generale in omnibus punctis et clausulis confirmat, approbat et ratificat, et ad executionem deduci mandat dicti decreti modificationem et omnia alia in casu gerenda potestati Rmi D. N. unice relinquendo. 218.  Hora 2 post meridiem, ad signum maioris campanae, omnes convenerunt in Diffinitorium, et requirentibus RR. DD. Promotoribus lectae sunt diffinitiones sessionum 11, 12 et 13. 219.  Audita relatione actus visitationis monasterii de Valloliis, cuius prior est D. Comeau, s. Facultatis Parisiensis doctor theologus, Vicarius generalis Picardiae, Capitulum generale cum magno dolore ecclesiam huius monasterii penitus, fortuito casu, dirutam cognoscens, supplicat Rmo D. N. quatinus eiusdem Capituli nomine ad Emin. Cardinalem de Fleury, Galliae regni administrum, scribat, eum humiliter rogando ut dignetur concedere per sex annos proventus mensae abbatialis de Valloliis ad reparandam aut a fundamentis novam ecclesiam reeadificandam. 220.  Ad petitionem Congregationis Cisterc. Coronae Arragonum et Navarrae, Capitulum generale : — *a*) Districte praecipit R. D. Vicario generali dictae Congregationis ut intra 4 menses, a die notificationis huiusce decreti, nominet monachos probatae virtutis et notoriae doctrinae, qui tempore determinato et sufficienti adaptent novas diffinitiones. Quas adaptatas iubet Capitulum generale a R. D. Vicario mitti sine mora ad Rmum D. N. ut ab ea probentur, confirmentur aut reprobentur. — *b*) Iniungit praefato R. D. Vicario generali, ut nominet eosdem vel aliis monachos capaces et idoneos, qui quam citius faciant particularia statuta ad regimen monasticum et scolasticum collegii Oscensis, quae observentur a Rectoribus, Magistris, Lectoribus et Scolaribus in collegio pro tempore existentibus, sub poena privationis lecturae et collegiaturae ipso facto incurrenda, non obstante appellatione. Quae statuta confecta mittentur ad Rmum D. N. ut illa sua auctoritate confirmet. — *c*) Prohibetur a Capitulo generali ne fiat in monasteriis monialium fundorum et dotum dissipatio, et statuit ne in posterum absque licentia debita in scriptis expressa, tales redditus, funda et dotes consumere possint, sub poena suspensionis et privationis officii. Si quid tale iam commissum fuerit a monialibus, Capitulum generale committit Vicarium generalem ut eas semel tantum a censuris absolvat quas in tali casu occurrere potuissent. — *d*) Quia in aliquibus monasteriis monialium eiusdem praefatae Congregationis penitus ignorantur Ordinis ceremoniae et cantus Cisterciensis, ex defectu confessariorum Ordinis qui possint illas instruere, maxime in monasterio Patrocinii, vulgo de Tamarite, Capitulum generale prohibet sub poena nullitatis, ne in praefato monasterio aut aliis, admittantur virgines ad habitum suscipiendum, nisi prius habeant confessarium Ordinis, qui teneatur, dum opus fuerit instruere moniales, et curare quod instruantur in his quae ad observantiam Ordinis spectant, sub onere conscientiae, et etiam poenae privationis officii. *e*) Capitulum generale mandat R. D. Procuratori generali in Curia, ut apud Sedem Apostolicam procuret pro Congregatione Arragonum et Navarrae, expensis eiusdem Congregationis, communicationem privilegiorum concessorum expresse et directe Cisterciensibus Castellae, imo et Mendicantibus, eorum tamen quae sunt communicabilia. 221.  Confirmatur decretum latum a Rmo D. N. sub die 11 maii anno 1738, quo, rite examinatis et ponderatis rationibus et documentis productis, declaratur ius paternitatis in monasterium Salemii competere abbatiae Luciscellae. 222.  Omnia et singula Ordinis nostri monasteria quotannis, circa mensem ianuarii, nomina mortuorum et neoprofessorum suorum mittant Vicariis generalibus, qui de hoc, sicut et etiam quatuor primi abbates, Rmum D. N. vel eius secretarium informent. 223.  Indulget Capitulum generale facultatem abbatiae sanctimonialium de Valle rosarum in Brabantia, celebrandi officium de sancta Ida, Ordinis nostri, sub ritu MM. minorum. 224.  Renovantur, et in quantum opus est, confirmantur antiquorum Capitulorum diffinitiones quibus conversis nequidem humaniores litteras addiscere permittitur, et ne fiant monachi expresse prohibetur. Quibus inhaerendo Capitulum generale decernit et statuit nullos Ordinis conversos sub quocumque colore aut praetextu in posterum ad monachatum aliosve Ordinis aut religionis gradus et dignitates esse promovendos, sub poena nullitatis. 225.  Omnes Ordinis personae iuxta suae Congregationis vicariatus vel provinciae ritus doctorali laurea a Capitulo generali, vel a Rmo D. N. condecorandae, post recitationem symboli Nicaeni, iuramentum fidelitatis emittant inter manus sui respective Vicarii generalis seu Praesidis, vel alterius abbatis et superioris Ordinis, quod nunquam contra eiusdem regimen, immunitates et privilegia quidquam sint acturi, facturi vel permissuri. Dictum iuramentum propria manu laureandorum scribatur, ac Rmo D. N. transmittatur. De cetero praenominati inter alios magistros Ordinis, (exceptis tamen doctoribus Parisiensibus) iuxta antiquitatem doctoratus locum habeant ac teneant statim post assecutionem laureae. 226.  Omnes Ordinis scolares, et etiam baccalaurei et graduati in collegio Parisiensi degentes commune refectorium, iuxta collegii instituta frequentent, sub disciplina Provisoris pro tempore existentis religiose vivant ; nec liceat ipsis, sub quocumque colore aut praetextu, in hospitiis privatorum abbatum intra septa collegii existentibus habitare, sed tantum in cellis et locis eiusdem collegii regularibus. Qui secus fecerint, eiiciantur a collegio, illuc minime reversuri nisi de expressa Capituli generalis, vel Rmi D. N. gratia et licentia. 227.  Pensiones annuae et cum debita facultate superiorum, ad quos spectat, obtenta, non cedantur vel renuntientur a religiosis nostris sine eorumdem superiorum consensu. Alioquin cedentes vel renuntiantes in praeiudicium monasterii et Ordinis severissime puniantur. 228.  Religiosi e filiabus monasterii evocati de altari cui inserviunt vivant, et sine pensionis exactione aut solutione monasterii cuius sunt expresse professi, excepto tamen studiorum vel habitualis infirmitatis casu, in quo tunc monasterium proprium moderate solvat pro honesto victu ac vestitu. Qui vero pater abbas praesenti diffinitioni contravenire praesumpserit, a divinis, ipso facto, suspensus declaratur. 229.  Inhaerendo diffinitioni Capituli generalis anni 1651, et instrumentis seu chartis visitationis Rmi D. N. p. m. Ioannis Petit, abbatis Cisterc. generalis, de anno 1671, praesens Capitulum generale statuit ut procurator collegii S. Bernardi Parisiensis immediate sequatur baccalaureos primi ordinis, nisi tamen ob specialia merita dicti patris procuratoris, alios respectus ei deberi iudicaverit Rmus D. N. ad quem plenaria directio collegiorum Ordinis inconcusse et privative spectat. 230.  Monachi quibus incumbit cura animarum saecularium, et in conventibus commorantes, postulent a superiore licentiam exeundi e monasterio. Habeat tamen superior respectum ad urgentes casus in quibus debentur, nulla interiecta mora, administrari sacramenta. 231.  Committitur et demandatur Vicaro generali Vasconiae, ut in plenaria Ordinis auctoritate numerum monachorum in singulis Vasconiae monasteriis determinet, habita tamen ratione determinationis iam pridem factae a R. adm D. Le Masson, abbate Morimundi, ex commissione et mandato Capituli generalis, hoc tamen modo quod ubi ex ordinatione praedicti R. adm D. Abbatis de Morimundo 40 fuere monachi, ibi sint 26 ; ubi vero 24, ibi 16 ; et sic de omnibus monasteriis vicariatus Vasconiae, proportione servata a dicto Vicario generali statuatur. Superiores autem praedicti vicariatus Vasconiae, ad executionem praesentis decreti per omnes iuris et iustitiae vias a Vicario generali compellantur, in plenaria Ordinis auctoritate. 232.  Ius iuri addendo, Capitulum generale confirmat iam approbatam a Rmo D. N. electionem R. D. Constantini Ilowieski in coadiutorem Landensem. 233.  Ad preces RR. DD. abbatum de Oliva et de Pelplinio, laurea doctoratus, cum omnibus iuribus, praeeminentiis et solitis privilegiis insignitur D. Antonius Orlouski, prior collegii Mogilensis, ac actualis professor theologiae in eodem collegio. 234.  Perpensa quadam controversia Congregationis Arragonum et Navarrae alumnorum diversa sentientium animositate, aliisque incommodis, scandalis et perturbationibus inde secutis, exorta inter R. D. abbatem de Populeto, asserentem iuris sui esse monachum suum scolarem, durante vacationum tempore, ad primum monasterium, si sibi benevisum fuerit, revocare ; et Provisorem collegii Oscensis econtra praetendentem ius et iurisdictionem in illum monachum ad se pertinere, sub praetextu quod possit et valeat qualemcumque monachum scolarem, dicto vacationum tempore, sibi in socium deligere ac retinere, etiam invito proprio abbate, praesens Capitulum generale declarat servandum esse cap. XV constitutionis seu bullae s. m. Benedicti PP. XII, de anno 1335. 235.  Moniales non habeant confessarios nisi Ordinis nostri, sine speciali licentia Rmi D. N. et quae non habent, non ipsis sit licitum accipere novitias. Et praesens diffinitio afficiet omnino dictas sanctimoniales post factam eisdem debitam a Vicario generali eiusdem diffinitionis intimationem. 236.  Rogatur Rmus D. N. ut recurrat ad auctoritatem S. Sedis et Seren. Regis Hispaniarum Philippi V, ut in favorem Congregationis Arragonum et Navarrae revocetur decretum Apostolicum, quo deputantur metropolitani cum opportunis facultatibus ad visitanda omnia et singula monasteria regularium, maxime cum in praedicta Congregatione Arragonum et Navarrae omnia reperiantur in optima observantia. 237.  Missa solemni in pontificalibus celebrata, die 15 maii, a R. D. abbate de Himmerode, propter almum Ascensionis Domini festum non fuit habita sessio matutina. Hora vero 3 eiusdem diei post meridiem, dato signo maioris campanae, sessioni initium fecit Rmus D. N. qui cum sedendo exposuisset gravissimas suas querelas contra R. adm D. abbatem de Claravalle praesentem, et contra R. adm D. de Pontiniaco [Pontigniaco] absentem, statim cum debita licentia surrexit R. adm D. abbas de Claravalle, qui verbo et scripto dedit sua responsa. Subinde a Diffinitorio (etsi deprecarentur omnes ut remaneret) recessit Rmus D. N. pariter et recessit R. adm D. abbas de Claravalle. Tum R. adm D. abbas de Firmitate, a Rmo D. N. instituto Praeside, querela de qua agebatur a Promotoribus denuo exposita, hinc et inde serio examinata et trutinata, Capitulum generale statuit in R. adm D. abbatem de Claravalle graviter esse animadvertendum ob iniurias Rmo D. N. factas, et praecipit Capitulum generale ut coram omnibus Diffinitoribus dictus R. adm D. abbas de Claravalle, nudo capite ac genibus flexis, veniam a Rmo D. N. peteret, ac deputarentur, iuxta arbitrium Rmi D. N. duo commissarii, qui a R. adm D. abbate de Pontiniaco [Pontigniaco] similem satisfactionem cum debitis formalitatibus acciperent, de omnibus subinde certioraturi Rmum D. N. Hac lata sententia et diffinitione a Capitulo generali, reversi sunt in Diffinitorium Rmus D. N. et R. adm D. abbas de Claravalle, qui postquam sedissent et audivissent lectionem dictae diffinitionis, requisivit R. D. Promotor ut R. adm D. abbas de Claravalle in Diffinitorio pareret saepedictae diffinitioni Capituli generalis. Et de facto R. adm D. abbate de Claravalle in medio Diffinitorio iam nudo capite, et in genua prono, Diffinitores supplicarunt pro gratia et misericordia Rmo D. N. qui descendens a sede sua in paternos amplexus erigens R. adm D. abbatem de Claravalle, ei misericordiam petitam benigne concessit. 238.  Praesens Capitulum generale renovat, et quantum opus est, confirmat antiqua Ordinis statuta, quibus prohibetur sub poenis gravissimis in Ordine consuetis, et etiam sub poena excommunicationis et depositionis, omnibus Ordinis personis et superioribus, quacumque dignitate fulgentibus, ne lites circa negotia mere regularia deducant extra Ordinem ad tribunalia saecularia. 239.  Declarat Capitulum generale censuras Ordinis eos incurrere qui minis, precibus aut alio quocumque modo in processibus constitutos in Ordine, iurisdictionis gradus perturbant et impediunt quominus a sententiis Vicariorum generalium ad Patres immediatos, vel a sententiis Patrum immediatorum ad Rmum D. N. aut etiam a Rmo D. N. ad Capitulum generale interponantur appellationes. 240.  Pro litteris quas dignata est sua sacra Caesarea Maiestas scribere ad praesentia comitia generalia, Capitulum generale rogavit Rmum D. N. ut quamhumillimas Suae Maiestati Caesareae, nomine totius Ordinis, referret gratias. Sequitur tenor praedictarum litterarum sacrae Caesareae Maiestatis. — Carolus VI, Divina favente Clementia, electus Romanorum Imperarator [Imperator] semper augustus, Germaniae, Hispaniarum, Hungariae, Bohemiaeque, etc. Rex, Archidux Austriae, etc. Honorabiles, devoti, fideles, Nobis dilecti, exposuit Nobis humillime honorabilis, devotus, Nobis dilectus, Robertus monasteriorum sacri Ordinis vestri ad S. Crucem in Infer. Austria, et ad S. Gothardum in Hungaria, abbas, se a Vicario generali suo, honorabili, itidem devoto, Nobis dilecto, Chrisostomo, abbate monasterii Campililiorum, Infer. quoque Austriae, nominatum esse ut ipsius loco, utpote senio et sinistra valetudine impediti, futurum proximo mense maii Cistercii generale Capitulum adeat, ibidemque commissa sibi negotia quae in spiritualibus harum ditionum monasteria concernunt, aut ad vicariatus Austriae, Styriae et Hungariae decorem et incrementum cedere possunt, efficaciter proponat monitaque sibi desuper data pie in Domino exequatur. Cum itaque demissae huic intimationi pro eo quo in divum Bernardum eiusque sacrae religionis sectatores ferimur affectu, perbenigne assenserimus, a vobis clementissime desideramus velitis omnia ab antefato abbate Roberto in vel extra Diffinitorium proponenda, auctoritate et officio vestro ita promovere ut vicariatui et ditionum nostrarum sacri Ordinis vestri monasteriis quamoptime consultum intelligamus ; gratiis Caesareis (quibus vobis addicti manemus) annuentiam et observantiam vestram, quotiescumque occasio evenerit, recognituri. — Datum in civitate nostra Viennae, die 1 mensis martii anno 1738, regnorum nostrorum Romani XXVII, Hispanicorum XXXV, Hungarici et Bohemiae itidem XXVII. *Signatum* : Carolus. — *Et inferius* : Mathias Benedictus Tinterwaliler. 241.  Requirentibus RR. DD. Promotoribus ut Diffinitorium statuere velit quatinus munus Vicarii generalis totius Congregationis Super. Germaniae in posterum non sit semper annexum abbatiae Salemitanae, sed etiam indiscriminatim aliis dictae Congregationibus abbatibus, quos capaciores iudicaverit Rmus D. N. generalis, conferatur, ne haec primaria Congregationis dignitas uni monasterio, postpositis ceteris, quodammodo haereditaria videatur, annuit praesenti requisitioni Capitulum generale, et vult in posterum omnino observari. 242.  Renovando decretum Capituli generalis anni 1651, praecipitur Procuratori generali in Curia, ut bullae Sixti IV, et earumdem bullarum confirmationem a Clemente VIII factam, quibus contra statuta Ordinis et in praeiudicium abbatis et monasterii S. Crucis in Austria, ius paternitatis immediatae abbati de Runa in monasterium Campililiorum conceditur, revocari a SS. D. N. procuret. Et rogatur Rmus D. N. nomine totius Ordinis humilem supplicationem Summo Pontifici facere ad huiusce decreti effectum quantocius obtinendum. 243.  R. D. abbati Wellehradensi confirmatur ius paternitatis in monasterium Portae coeli in Moravia, et in monasteria de Pasto et de Pelisio in Hungaria. Et nomine totius Ordinis dignetur Rmus D. N. immensas gratiarum actiones Suae Caesareae Maiestati referre pro abbatia Pelisiensi sacro Ordini Cisterciensi restituta. 244.  Preces religiosorum de Pasto circa subsidium charitativum remittuntur ad Patrem immediatum. 245.  Ad instantiam R. D. abbatis de Sedlicio concedit Capitulum generale ut festum s. Ioannis Nepomuceni sub ritu sermonis maioris die 16 maii celebretur in omnibus monasteriis vicariatus Bohemiae. 246.  Magistri seu doctores vel graduati creandi in studio seu collegio particulari monasterii Populetani ex nunc et pro semper non poterunt in Congregatione Arragonum et Navarrae gaudere iuribus, privilegiis et praeeminentiis solitis, sed tantum in monasterio Populeti. 247.  Praecipitur omnibus RR. DD. abbatibus Congregationis Arragonum et Navarrae, nominatim R. D. abbati de Populeto, taxam ab antiquo assignatam pro collegio Oscensi quolibet anno solvere, eosque cogat ad talem solutionem R. D. abbas Vicarius generalis pro tempore existens, per omnes iuris et iustitiae vias. 248.  Monasteria sanctimonialium de Solismonte in comitatu et dioecesi Namurcensi, ac de Felici prato in Hannonia Gallica, praesens Capitulum generale incorporat vicariatui principatus Leodiensis. 249.  Missa celebrata in pontificalibus a R. D. abbate de Baudeloo, die 16 maii, hora 8 convenerunt omnes in Diffinitorium ad sonum maioris campanae. Ad meliorem salutem restitutus R. D. abbas de Barberio primus notarius, et reversus ad Diffinitorium, functus est suo officio notarii. Ad requisitionem RR. DD. Promotororum [Promotorum] lectae fuerunt sessiones 14, 15 et 16. 250.  Item, requirentibus RR. DD. Promotoribus, ut D. Benedicto Schindler, secretario Rmi D. N. concederentur litterae Benemeriti, Capitulum generale, omnibus cum plausu suffragentibus, ut amplissimae expediantur vult et praecipit. 251.  Propter reverentiam debitam almae matri Cistercio et uniformitatem in Ordine servandam, praesens Capitulum generale mandat et praecipit ut festum S. P. N. Roberti, huius dicti archicoenobii fundatoris, quod celebratur sub ritu MM. maiorum, in posterum celebretur sub ritu sermonis minoris per totum Ordinem die 29 mensis aprilis. 252.  RR. DD. de Heisterbaco, Vicarii generalis ad Tractum Rheni, et de Himmerode abbatum supplicationi annuendo praesens Capitulum generale vult, ordinat, statuit, et in virtute salutaris obedientiae praecipit ut omnes qui ex dicta provincia non comparuerunt, praedictis abbatibus expensas pro itinere factas refundere teneantur, iuxta aequam et iustam repartitionem a praedicto Vicario et duobus vicinioribus abbatibus in omnia dicti vicariatus monasteria faciendam. 253.  Conceditur facultas celebrandi in omnibus monasteriis Sabaudiae festa s. Sudarii et ss. Mauritii et sociorum eius martyrum, sub ritu MM. maiorum. 254.  Cum ad audientiam Capituli generalis pervenerit, quod in quibusdam monasteriis moniales certis diebus anni ingentem copiam ciborum supra solitum sibi quasi de iure vindicent, et saecularibus personis hinc et inde distrahant contra paupertatis votum, praesens Capitulum generale tanto abusui obviare cupiens, prohibet ne talis ciborum copia amplius administretur ; mandando et districtissime praecipiendo omnibus abbatissis in casu, ut pretium in eiusmodi superflua hucusque impensum in posterum ad alios necessarios monasterii usus impendant. 255.  Appellatio D. Francisci Henin, religiosi de Albaripa, a sententia contra ipsum lata a Vicario generali ducatus Burgundiae, reiicitur, et praedicto Francisco Henin perpetuum circa hoc negotium imponitur silentium. 256.  Pariter reiicitur appellatio facta a D. Alverni ab ordinatione D. Estiemble, commissarii R. adm D. abbatis de Claravalle, et praedicto Alverni perpetuum imponitur silentium. 257.  Deputatur R. D. abbas de Gratia Dei Bisuntinensi ut revideat processum instructum adversus D. Iacobus Villemot, de Monte S. Mariae religiosum, et in plenaria Ordinis potestate circa illum statuat ac diffiniat quidquid statuendum ac diffiniendum esse iudicaverit. 258.  Procurator generalis in Curia apud S. Sedem nomine Capituli generalis supplicet quatinus revocetur decretum manutentionis, latum anno 1733 in gratiam quarumdam monialium in patria Leodiensi. 259.  Praesens Capitulum generale mandat et praecipit R. D. Vicario generali patriae Leodiensis, ut quamprimum curet restaurari commune dormitorium in monasterio de Herkenrode, et compellat in plenaria Ordinis potestate praedicti monasteri moniales, ut in illo dormitorio iuxta usum Ordinis habitent. 260.  Committuntur R. D. abbas Alnensis, Vicarius generalis, et R. D. abbas de Molinis, ut quamprimum accedant ad monasterium Vallis benedictae, prope Leodium, et in illo monasterio, sicut etiam in refugio Leodiensi, computationes et totam rei temporalis administrationem examinent, ibique statuant in Ordinis plenaria potestate quidquid statui, sive temporali sive spirituali, illius monasterii convenientius esse iudicaverint. 261.  Attenta contumacia provinciarum Castellae et Lusitaniae, quae ad praesens Capitulum nec venerunt nec se excusaverunt, non sine magno animi doloris sensu compellitur universus Ordo in filios dyscolos saevire, praecedentium Capitulorum generalium annorum 1667, 1672 et 1683 decreta in tali casu confecta renovando ac confirmando, prout de facto renovat, confirmat, renovari et confirmari praesenti decreto intendit, quemadmodum si eidem expresse et individue forent inserta, omnimodam iurisdictionem sibi retinendo et conservando Capitulum generale supra dictas provincias, nonobstante quovis silentio, rebellione et contumacia earumdem. 262.  Capitulum generale vult, ordinat et praecipit ut acta praesentis Capituli transumpta [transsumpta], pro more subsignata, per Vicarios generales ad singula quaeque Ordinis monasteria transmittantur, ibidem in capitulo quater in annis cum toto conventu legenda, iniungendo Patribus immediatis et Vicariis generalibus, ut personas sibi commissas ad illorum decretorum executionem compellant, reservatis omnibus statutorum praesentis Capituli dispensationibus, si quae sint obtinendae, soli Capitulo generali, aut eo non sedente Rmo D. N. Insuper declarat praesens Capitulum generale omnes et singulas Ordinis personas in foro conscientiae obligari, etiam ante subsequentis Capituli confirmationem, ad obedientiam praestandam omnibus decretis praesentis Capituli. 263.  Monasterium de Marienbron unitur et incorporatur monasterio de Novo Castro, ibique ab abbate ad deserviendum ponetur religiosus ad nutum amovibilis. 264.  Conceditur abbatissae et conventui Eufordiae in Thuringia, archidioecesis Maguntinae, ut in monasteriis vicariatus cuius sunt, et etiam in aliis vicinioribus Ordinis nostri monasteriis, charitativum subsidium petere valeant, praedictique vicariatus abbates invitantur ut ad mentem *Chartae charitatis* praedictis monialibus subvenire non dedignentur. 265.  Ad propositas quaestiones ex parte R. D. abbatis Camericensis, praesens Capitulum generale respondet quod praeter anniversarium solemne in octava commemorationis defunctorum, singulis mensibus in monasterio Camericensi celebretur missa privata ad intentionem fundatorum. 266.  Circa ius paternitatis et eiusdem iuris exercitium in monasteriis Silesiae, praesens Capitulum generale audita relatione RR. DD. Promotorum, ac publice lecta in Diffinitorio ordinatione facta a Rmo D. N. circa hoc negotium, de die 14 oct. anno 1733, confirmando praedictam Rmi D. N. ordinationem vult, ordinat et praecipit ut dicta ordinatio in omnibus monasteriis provinciae Silesianae observetur iuxta formam et tenorem. 267.  Defuncto Silesianae provinciae aut absoluto Vicario generali, futurus Vicarius generalis instituetur sicut antea factum est. 268.  Negotium Ciriciensium monachorum pro ferendo suffragio in electione Henricoviensis abbatis, remittitur ad Vicarium generalem provinciae Silesianae, in plenaria Ordinis potestate diffiniendum ac terminandum. 269.  R. D. abbati Gemelnicensi conceditur facultas reassumendi officium de s. Adalberto sub ritu XII lectionum. 270.  Lectiones per octavam dedicationis dicendae quando illa octava occurrit post festum Omnium Sanctorum in prima *Breviarii* editione inserentur. 271.  Ad requisitionem RR. DD. Promotorum, praesens Capitulum generale festum s. Gothardi titularis in abbatia S. Gothardi in Hungaria, sub ritu MM. maiorum, in monasterio autem S. Crucis in Austria, cui illud S. Gothardi incorporatum est, sub ritu III lect. quotannis celebrari permittit. 272.  Item, qualibet feria sexta non impedita, excepto Quadragesimae tempore, officii S. Crucis celebratio sub ritu III lect. conceditur monasterio S. Crucis in Austria. 273.  Item, eidem supradicto monasterio festum s. Ioannis Nepomuceni sub ritu MM. maiorum ; et festum s. Barbarae, virginis et martyris, sub ritu III lect. deinceps celebrari indulget praesens Capitulum generale. 274.  Facta est relatio vicariatus Austriae et admissa. 275.  Conceditur actus Congregationi Arragonum et Navarrae quod si habent aliquod ius circa ordinem et locum in Diffinitorio, non intendat Capitulum generale aliquid fieri in praeiudicium eiusdem. 276.  Pariter conservatum est ius Praesidis Lombardiae et Tusciae casu quod personaliter interveniret comitiis generalibus Ordinis. 277.  Conceditur monasterio monialium de Valle Gautheri in Brisgoia, ut deinceps festum s. Galli celebretur sub ritu MM. maiorum. 278.  Item, conceditur eidem monasterio ut RR. Patres Capucinos Friburgi Brisgoiae habeant quater in anno pro confessariis extraordinariis. 279.  Conceditur eidem monasterio ut soror conversa maneat in earum dominio Mundhauwen ea lege, ut singulis diebus dominicis et festivis teneatur ad praedictum monasterium accedere. 280.  Festum s. Cordulae in monasterio de Luciscella celebretur sub ritu festi MM. maiorum. 281.  Festa fori in vicariatu Corinthiae celebrentur iuxta ritum Cisterciensem. 282.  Circa facultatem absolvendi ab haeresi recurratur ad S. Sedem. Circa vero lucrum ex mutuo servetur licita praxis cuiusvis respective provinciae ac regionis. 283.  Districtissime prohibetur ne ullus monachus pecunias apud se servare possit, sed inter manus deputandi ab abbate deponat. Et dictae pecuniae non possint in favorem particularium, nisi de licentia patris abbatis, impendi. 284.  Hora 2 post meridiem eiusdem diei, pulsante maiori campana, habita fuit sessio et in ea admissae sunt excusationes absentium, videlicet R. adm. D. abbatis de Pontiniaco [Pontigniaco], RR. DD. abbatum de Chalocheio, de Charitate ad Lezinam, de S. Sulpitio, de S. Salvatore Antuerpiae, de Caesarea, de Marcilliaco, de Altaripa, de Porta coeli, de Salemio, de Fulcardimonte, de Claromarisco, de Bona aqua, de Henricovio, de Rauda, de Gemelnico, de Camencio, de Petris, de Columba, de Arnsburgio, de Bredelaria, de Veteri campo, de Cella principis, de Marienroda, de Dunis, de Laude, de Thennenbach, de Castellione, de Campo Mariano, de Valle clara, de Valle Dei, de Speciosa valle, de Runa, de S. Remigio, de Camberone, de Campililiis, de Hardenhusio de Eberbaco, de Valle S. Lamberti, de Dulci Mariae Valle, de Iardineto, de Claro loco, de Veteri monte, de Casamariis ; itidem, RR. DD. priorum titularium de Waerschoot, de Bella aqua, de Monte stellato, de Leula, et D. prioris claustralis de Loco Dei, pro tunc Vicarii generalis provinciae Ruthenensis. 285.  Insuper admisit Capitulum generale excusationes Congregationis Tusciae, sed sine quocumque praeiudicio suae obligationis veniendi ad generalia Ordinis comitia. 286.  Eodem modo dictum Capitulum admisit excusationes Congregationis Calabriae et Lucaniae, etiamque provinciae Siciliae, quas per instrumenta et in debita forma constituerunt pro sub respective nuntio et legato ad praesentia comitia generalia R. D. abbatem de Uterina valle, Procuratorem generalem in Curia. 287.  Facta post haec requisitione a RR. DD. Promotoribus, concessit generale Capitulum monialibus apud Belnas licentias celebrandi festum s. Antonii, sub eodem ritu quo celebratur in Ordine festum Nativitatis S. Ioannis Baptistae. 288.  Ecclesia seu sacellum B. M. in Samarei ubi duo religiosi de monasterio Alderspacensi pro recipiendis peregrinantium confessionibus sunt destinati, dicto monasterio incorporatur, salvo tamen iure alieno. 289.  Fit licentia monasterio Alderspacensi celebrandi festum s. Feliciani martyris, sub ritu MM. maiorum. 290.  Alienatio cuiusdam domus sitae in urbe Claromontii, pertinentis ad abbatiam de Bona aqua, dioecesis Lemovicensis, facta die 30 mensis martii anno 1734, contra Ordinis statuta et debitas formalitates, declaratur nulla. 291.  Transactio habita Parisiis die 15 maii anno 1736 inter R. D. abbatem et conventum de Valle lucenti ex una parte, ac dominos de Berulle aliosque in dicta transactione inscriptos ex altera parte, et a Rmo D. N. approbata, confirmatur et ratihabetur. 292.  Ratihabetur contractus habitus die 22 mensis martii anno 1738, in favorem monasterii de Bolbona, cum ea conditione quod pro alienatione praedi vel praediorum seu fundorum nuncupatorum Du Sacrista solvatur ecclesiae vener. monasterii Bolbonae casula valoris 60 libr. turonen. per modum solutionis nobilis et annuae, et quod pariter solventur eidem monasterio decimae fructuum qui in dictis praedio vel praediis seu fundis Du Sacrista quolibet anno colligentur. 293.  Transactio in commodum monasterii de Morimundo facta die 24 ianuar. [ianuarii] anno 1723 approbatur et confirmatur. 294.  Contractus alienationis cuiusdam territorii 19 circiter iugerum ad dominium monasterii vulgo Nizors pertinentis, et habitus die 20 martii anno 1737 improbatur. 295.  Inquirant RR. DD. abbates de Salemio, de Maris stella et de S. Urbano, utrum monasteria Bavariae, sacri Ordinis nostri fuerint propriis abbatum expensis recuperata, et casu quo non fuerint, iudicent in plenaria Ordinis auctoritate quem vel quos abbates tamquam patres immediatos admittere debeant. 296.  Requirentibus RR. DD. Promotoribus, instituti sunt Visitatores seu Vicarii generales et alii publici officiarii Ordinis, videlicet : *In Italia et Insulis adiacentibus*, cum potestate subdelegandi : R. D. Philibertus Quarré abb. de Uterina valle. — *In Congreg. Super. Germaniae.* R. D. Constantinus abb. de Salemio. — *In Franconia* : R. D. Guillelmus Salner abb. de Ebraco. — *In Bavaria* : R. D. Eugenius Schmitt abb. de Waldsassio. — *In Suevia* : R. D. Rogerius abb. Caesareae. — *In Helvetia, Alsatia, et Brisgoia* : R. D. Nicolaus Delphi abb. Luciscellae. — *In Bohemia, Lusatia et Moravia* : R. D. Ioannes Reisknecht, abb. de Sedlicio. — *In utraque Austria et Styria* : R. D. Chrysostomus abb. de Campililiis. — *In Silesia* : R. D. Gerardus abb. de Henricovio. — *In Congreg. Poloniae, Lithuaniae ac Prussiae* : R. D. Franciscus Nicolaus Zaleski abb. de Oliva. — *In Tractu Rheni* : R. D. Engelbertus Schmid abb. de Heisterbach. — *In Congreg. Coronae Arragonum et Navarrae* : R. D. Franciscus Tornagueria abb. de Populeto. — *In Carinthia et Carniola* : R. D. Placidus Maily abb. de Runa. — *In Sabaudia* : R. D. Ioannes Baptista Maniglier abb. de Stamedio. — *In Lotharingia* : R. D. Iacobus Gacier d’Auvillier abb. Novi Castri, vulgo Neubourg. — *In Belgio Germanico* : R. D. Antonius Pattheet abb. de Baudeloo. — *In Belgio Gallico* : R. D. Nicolaus du Beron abb. de Laude. — *In patria Leodiensi* : R. D. Bartholomeus Louant abb. de Alna. — *In Insula Franciae* : R. D. Iosephus Hubertus Carnot prior perpetuus de Gratia N. D. — *In Campania* : R. D. Ioannes Richardus Maillart abb. Vallis dulcis. — *In Normannia* : R. D. Carolus Sauzet Du Mas abb. de Bello becco. — *In Picardia* : D. Antonius Bernardus Comeau prior de Valloliis. — *In Biturgia* : D. Philippus Cochet prior de Eleemosyna. — *In ducatu Burgundiae* : D. Ioannes Claudius de Clugny prior de Monasteriis. — *In comitatu Burgundiae* : R. D. Pontius Jeunet abb. de Gratia Dei Bisuntinensi. — *In Alvernia* : D. Lambertus Rolichon prior de Bona valle Viennensi. — *In Delphinatu* : R. D. Claudius Rigoley abb. de S. Sulpitio. — *In provincia Provinciae* : D. Hugo Brun prior de Thoroneto. — *In provincia Tolosana* : R. D. Franciscus De Gié abb. de Porta Gloni. — *In provincia Burdegalensi* : D. Guillelmus Durand prior de Flarano. — *In provincia Ruthenensi* : D. Guillelmus Vors prior de Bonavalle Ruthenensi. — *In Andegavia, Turonia, et provincia Cenomanensi* : D. Marcus Le Doul prior de S. Andrea. — *In Pictavia* : R. D. Franciscus Claudius Leoutre abb. de Grosso bosco. — *In Britannia pro utraque Observ.* : R. D. Iacobus Nouel abb. de Precibus. — *In Normannia, Perchia, provinc. Cenomann.Cenoman. pro S. O.* : R. D. Nicolaus Lambelin abb. de Barberio. — *In Insula Franciae, Campania, Picardia, Lotharingia, etc. pro S. O.* : R. D. Benedictus Fitzharbert abb. de Pietate Trecensi. — *In Pictavia, Vasconia et provinc. Burdegalensi pro S. O.* : R. D. Ludovicus Le Grand abb. de Pinu. — *In Burgundia, Biturgia, Alvernia, etc. pro S. O.* : D. Stephanus Billardet prior de Maceriis. 297.  Procurator gener. in Curia romana : R. D. Philibertus Quarré abb. de Uterina Valle. — Procurator gener. in curia Galliae : R. D. Iosephus Hubertus Carnot prior perpetuus de Gratia N. D. 298.  Cum plurima adhuc supersint negotia magni momenti, quae in praesenti Capitulo ob infirmantes plurimos Diffinitores terminari nequeant, praesens Capitulum generale reverenter commititt [committit] Rmo D. N. ut secum assumendo RR. adm DD. abbates de Firmitate, de Claravalle, de Morimundo, de Gratia Dei Bisuntin. de Uterina valle et de Grosso bosco, quae supersunt terminanda cum praedictis abbatibus, soluto generali Capitulo, Cistercii vel Divione terminare dignetur. Res autem sic terminatae actis seu registris praesentis Capituli huiusce generalis annectantur, et eiusdem sint roboris et momenti ac si in praesenti Capitulo fuissent determinatae. Notarii vero in tali casu sint secretarii Rmi D. N. et gaudebunt eadem auctoritate et fide qua gaudent notarii abbates sedente Capitulo generali. 299.  Die 17 eiusdem mensis maii, post missam solemniter celebratam a R. D. abbate de S. Urbano in Helvetia, congregato ad sonum maioris campanae Diffinitorio, ad requisitionem RR. DD. Promotorum lectae sunt coram Diffinitoribus sessiones praesentis Capituli generalis a 16 usque ad ultimam. 300.  Audita relatione computationum Ordinis contributionum, et lecta approbatione RR. DD. Auditorum ad id deputatorum, praesens generale Capitulum approbat, confirmat, ac plurimum laudat dictas computationes. Et cum ex dictis computationibus, per calculum exactissime factum, constet Ordinem, independenter ab arreragiis praedictarum contributionum nondum solutis, debitorem esse almae matri nostrae Cistercio summae 35798 libr. cum 2 assibus, Rmus D. N. benigne remisit Ordini summam 20798 libr. cum 2 assibus. Pro qua munificentia singulares gratiarum actiones, omnibus plaudentibus, Rmo D. N. reddit praesens Capitulum generale, mandando ut 15000 libr. quae debita ab Ordine supersunt solvenda archicoenobio Cistercii refundantur ex futuris contributionibus. 301.  Contributiones deinceps singulis annis solvantur Vicariis generalibus, qui singulo saltem triennio receptas contributiones ad cellerarium Cistercii mittere teneantur. Nec praedicti Vicarii monasteria visitando ab ipsis exeant usque dum contributiones ex integro a singulis monasteriis fuerint solutae. Contributiones vero non amplius enumerabuntur nec computabuntur nisi ab anno 1736, reservatis arreragiis quae iuxta antiquam taxam a Vicariis generalibus percipientur et ab ipsis transmittentur in manus eorum quos ad praedicta arreragia recipienda iudicaverit ac designaverit Rmus D. N. 302.  Novam repartitionem contributionum Ordinis in Gallia factam a RR. DD. Diffinitoribus et a notariis abbatibus subscriptam et sigillo Diffinitorii munitam, vult omnino observari praesens Capitulum generale, et ab anno 1738 secundum ipsam omnia monasteria in ea contenta in posterum solvant. Insuper iniungitur omnibus et singulis monasteriis Galliae indilate contributiones concessas Procuratori generali eiusdem regni solvere iuxta repartitionem a commissariis in singula monasteria factam a praesenti Capitulo approbatam, et a Rmo D. N. ceterisque Diffinitoribus subscriptam ac sigillo Diffinitorii munitam. 303.  Capitulum generale attentis summa protectione et benevolentia Emin. Cardinalis DD. Herculis de Fleury, administri Galliarum regni, erga sacrum Ordinem nostrum, supplicat Rmo D. N. eidem Emin. quamhumillimas rependere grates, et eidem concedit omnia Ordinis suffragia, tam pro se quam pro inclyta eius familia. 304.  Occasione reclamationis R. D. abbatis de Lucella contra praecedentiam R. D. abbatis de Bello becco in Diffinitorio et alibi, praesens Capitulum generale diffinit et statuit dandum esse actum R. D. abbati de Lucella de praedicta reclamatione, et interim R. D. abbas de Bello becco in possessione praecedentiae maneat ; et ad negotium illud diffinitiva sententia terminandum deputantur RR. adm DD. de Claravalle et de Morimundo. 305.  Et sic terminatum est Capitulum generale die 17 praesentis mensis maii, matutinis horis, anno Domini 1738, et signatum ab omnibus Diffinitoribus cum ceteris abbatibus. F. Andochius abbas generalis Cisterciensis, praeses et caput Diffinitorii, F. Franciscus abb. Firmitatis. F. Robertus abb. Claraevallis, F. Nicolaus abb. Morimundi. F. Carolus abb. Belli becci. F. Nicolaus abb. Luciscellae. F. Iacobus abb. Novi Castri. F. Leopoldus abb. in Himmerode, F. Eugenius abb. de Waldsassen. F. Stephanus abb. de Langheim, F. Robertus abb. in S. Cruce et S. Gothardo. F. Pontius abb. de Gratia Dei. F. Henric. abb. de Altasylva. F. Franciscus abb. de Porta Gloni. F. Alphonsus abb. de S. Benedicto in Italia, diffin. F. Philibertus abb. de Uterina valle. F. Ioannes abb. de Sedlicio. F. Franciscus Nicolaus abb. Olivae in Polonia. F. Adalbertus abb. Pelplinensis in Prussia. F. Robertus abb. S. Urbani, F. Nicolaus abb. de S. Fide. F. Franciscus Claudius abb. de Grosso bosco. F. Antonius abb. de Baudeloo. F. Nicolaus abb. de Barberio, notarius Cap. gener. F. Albericus abb. Maris stellae, notarius Cap. gener. 306.  Demum sine mora, congregato ad sonum maioris campanae toto Capitulo generali, lecta et publicata fuerunt acta eiusdem Capituli generalis per duos notarios ad pedes alternatim, coram omnibus abbatibus et aliis idem Capitulum generale constituentibus, et venerabili conventu Cistercii, in Capitulo Cisterciensi, ad mandatum Rmi D. N. quo facta solita et solemni absolutione et dispensatione, secundum formam indulgentiae s. m. PP. Honorii, et incepto hymno *Te Deum laudamus*, etc. pulsantibus campanis omnes ad ecclesiam processerunt praefatum hymnum decantantes, et dicta collecta *Actiones nostras* etc. ab eodem Rmo D. N. et accepta ab eo benedicione [benedictione], discesserunt. Sic signatum : F. Nicolaus abbas de Barberio notarius Cap. gener. — F. Albericus abbas Maris stellae notarius Cap. gener. (*Locus sigilli Diffinitorii*) * * * ACTA HABITA DIVIONE vigore decreti sessionis 22 Capituli generalis 1738. 307.  Divione habita in aedibus Cistercii, hora 4 pomeridiana, die 19 maii, anno 1738, vigore decreti sessionis 22 Capituli generalis in Cistercio celebrati die 5 dicti mensis maii et sequentibus eiusdem anni 1738, cuius tenor sequitur et est talis : Cum plurima… *etc. ut supra n°* 298. 308.  Capitulum generale attente considerando conquaestiones in causa monasterii monialium du Betton, in Sabaudia, ad Rmum D. N. deductas, committit Vicario generali eiusdem Sabaudiae, ut omni possibili diligentia de dictarum conquaestionum veritate se informet secundum instructionem a praefato Rmo D. N. sibi dandam, ad effectum mediis congruentibus omnes excessus seu abusus, si quos forte in dicto monasterio du Betton repererit, reformandi, corrigendique in plenaria Ordinis potestate. 309.  Generale Capitulum intendendo supplicationi abbatissae et monialium du Betton, in Sabaudia, occasione et causa decimarum, iniungit generali Ordinis Procuratori in curia Franciae, quatinus praedictas abbatissam et moniales du Betton quam primum de legibus et iurisprudentia eiusdem curiae circa decimarum negotia instruere non gravetur. 310.  Litterae excusatoriae et rationes absentiae a Capitulo generali abbatum de Boneffe in Flandria, de Deicella sive Cella Dei in Germania, de Sittic in Carniola, post dissolutionem Capituli generalis allatae, probantur et acceptantur. 311.  A commissariis generalis Capituli sufficienter examinato memoriali ab abbatissa des Olieux iuxta Narbonam, Capitulo generali oblato in causa processus, qui inter ipsam et dominum Faure de Pecherdon in dicta Narbona a longo tempore agitatur, Procuratori generali in curia Franciae iniungitur ut apud suam maiestatem declarationis anno 1684 emanatae, explicationem pro provincia Linguaeoccitanae sollicitare, et si possibile fuerit, favorabilem obtinere non praetermittat. Quantum vero ad permissionem exeundi e suo monasterio ad usum balneorum, quae ipsi a medicis, utpote unicum infirmitatis suae remedium ordinata seu praescripta sunt, eadem abbatissa dictae permissionis litteras seu instrumentum a suo superiore sibi concessum Rmis DD. Episcopis, seu eorum officialibus in quorum dioecesibus constituta fuerit, si ab ipsis requiratur, exhibere tenebitur. 312.  Capitulum generale debite informatum de statu multorum sui Ordinis monialium monasteriorum in temporalibus taliter desolatorum, ut vix aliqua spes aut remedium ad illorum sublevamen et relevationem superesse videatur, plurium abbatissarum et conventuum instantissimis sollicitationibus pie intendendo, Rmo D. N. totius Ordinis capiti ac generali reventer supplicat et committit quatinus dignetur per humillimas remonstrationes suae Maiestati pietatem et clementiam implorare, quatinus suae Maiestati gratiosissime placeret indulgere et concedere decimam partem pecuniarum omnium provenientium ab excisione sylvarum seu venditione lignorum, quae ad Ordinis Cisterciensis monasteria pertinent, eo fine ut deinceps eiusmodi pecuniae seu proventus nonnisi pauperibus dicti Ordinis Cisterciensis monialium monasteriis applicari valeant, quae tali remedio, succursu et subventione ad meliorem statum reduci et promoveri absque dubio poterunt ; et insuper suae Maiestati placeat eidem Ordini nostro monasteriorum uniones et incorporationes permittere, iuxta constantem eius morem ac usum, quemadmodum luculenter innumeris exemplis probari ac demonstrari potest. 313.  Ad requisitionem Promotorum, generale Capitulum maximis abusibus obviare volens, quibus non pauci utriusque sexus monasteriorum Ordinis superiores aedificia iuxta placitum suum, sub variis praetextibus, magno cum monasteriorum suorum praeiudicio, et absque omni praevia obtenta facultate, tum destruere, tum noviter aedificare praesumunt, statuit, diffinit ac sub depositionis poena inhibet universis praefatis monasteriorum Ordinis superioribus, cuiuscumque gradus et dignitatis existant, ne amodo nisi de Vicariorum generalium approbatione et Patrum immediatorum consensu praevie obtento, quodcumque aedificium destruere vel erigere attentent. 314.  Capitulum generale considerando varium et exoticum stylum ac modum quibus non pauci Ordinis alumni in scribendis mortuorum suorum schedulis utuntur, in virtute salutaris obedientiae ordinat et praecipit ut deinceps eiusmodi schedulae iuxta formam et tenorem in *Rituali* Ordinis expressum, simpliciter expediantur. 315.  Cum monasterium de Aureavalle propter quasdam difficultates a domino Praeside Luxemburgensi suscitatas, a notabili tempore regulariter visitatum non fuerit, ex eo praesertim quod idem D. Praeses commissarios seu Visitatores et functiones suas in dominiis Caesareis exercendas admittere recuset, Rmo D. N. reverenter supplicatur quatinus Seren. Gubernatori Belgii Austriaci supplices litteras et remonstrationes ut praedictum de Aurevalle monasterium a Vicario generali Campaniae, secundum S. O. et Ordinis nostri statuta, sine impedimento deinceps visitari valeat, scribere non gravetur. 316.  Quia ad audientiam Capituli generalis pervenit quod in quibusdam Ordinis et praesertim Galliae monasteriis, abusus quidam irrepserint ex eo quod abbatibus commendatariis portae regularibus locis contiguae concedantur, rebus bene consideratis, praesens Capitulum generale districtissime vetat et prohibet ne amodo huiusmodi portae dictis commendatariis, plerumque ad introducendas feminas, concedantur. Et si absolute concedi debeant, saltem mulieribus omnibus ad interiora monasterii accessus perpetuo interdictus maneat, sub quocumque praetextu etiam sub poena suspensionis a divinis ipso facto contra eos priores qui circa eiusmodi dissimulare, et in praesentis decreti executione negligentes existere deprehensi fuerint. 317.  Rmus D. N. una cum RR. generalis Capituli commissariis ad collegium S. Bernardi Parisiense, in temporalibus a longo tempore desolatum, tandem a gravissimis suis debitis liberandum et exonerandum, unanimi zelo et consensu statuit et ordinavit annuam impositionem 5000 libr. decem continuis annis duraturam, quam solvent pro rata et iuxta specificationem hic subiunctam, Rmus D. N. seu monasterium Cistercii et RR. adm quatuor primi abbates seu monasteria ipsorum, videlicet : — Cistercium 1000 libr. ; Firmitas 100 libr. ; Pontiniacum 800 libr. ; Claravallis 2300 libr. ; Morimundus 800 libr. — Quae praefatae pecuniarum summae a Rmo D. N. super monasteria suae specialis filiationis, et a quatuor primis abbatibus super monasteria sibi respective in Gallia subdita, in plenaria Ordinis potestate, imponentur, et solventur collegio S. Bernardi Parisiensi quolibet anno de sex mensibus ad sex menses toto decenii tempore, ita ut prima solutio, videlicet 2500 libr. debeat omnino fieri prima die ianuarii anni 1739, et sic quibusvis sex mensibus revolutis ad Procuratorem generalem Ordinis in curia Franciae, et ad D. Provisorem eiusdem Parisiensis collegii secure et integre transmitti. Hi vero duo receptores a Capitulo generali expresse deputati ipsas pecunias in una et eadem arca binis ac diversificatis clavibus firmata sedulo reponent, et inde nonnisi pro extinguendis saepe memorati collegii debitis extrahere et expendere poterunt. Tamen circa taxam imponendam a RR. quatuor primis abbatibus vult Capitulum generale ut pro aequa discretaque in monasteriis repartitione facienda quolibet anno dictam repartitionem Rmo D. N. notificent, ut omnibus querelis aut gravaminibus tollatur occasio. 318.  Cum nihil ad conservandam Ordinis unitatem et morum ac regularis disciplinae observantiam magis utiliusque conducere possit quam communium in diversis eiusdem Ordinis provinciis et vicariatibus novitiatuum institutio, generale Capitulum *Brevis* s.m. Alexandri VII, necnon generalium Capitulorum praesertim de annis 1605, 1618, 1623 decretis et constitutionibus se conformando, praecipit, ordinat et instituit sequentes per Galliam novitiatus seu religionis nostrae Cisterciensis tyrocinia, videlicet : Archicoenobium *Cistercii* pro Vicariatibus Insulae Franciae et provinciae Provinciae, ac pro quinque monasteriis in comitatu Burgundiae, nempe de Charoloco, Aceyo, Monte S. Mariae, Balerna et Bullione. — Monasterium *Firmitatis* pro vicariatibus Delphinatus, Alverniae et Sabaudiae. — Monasterium *PontiniaciPontigniaci* pro provincia Bituricensi, Marchia et pro provinc. Lemovicensi. — Monasterium *Claraevallis* pro Campania, Picardia et provinc. Atrebatensi. — Monasterium *Morimundi* pro ducatu Burgundiae, Lotharingia et pro septem monasteriis in comitatu Burgundiae videlicet de Charitate, de Theoloco, Bitania, Roseriis, Bella valle Bisuntin. Tribus regibus et Clarofonte. — Monasterium de *Castellariis* pro provinc. Pictaviensi, Britannia et pro provinc. Andegavensi et Turonensi. — Monasterium *Belli becci* pro Normannia et pro monast. in provinc. Cenomanensi sitis. — Monasterium *Grandis sylvae* pro provinc. Tolosana. — Monasterium *Bonaevallis* Ruthenensis pro provinc. Ruthen. et Burdigalensi. 319.  Novitatus Strictioris Observantiae. Monasterium *Vallis clarae* pro vicariatu Insulae Franciae, Campaniae, Picardiae et Burgundiae. — Monast. de *Precibus* pro monast. Britanniae. — Monast. *Savigniaci* pro provinc. Normanniae. — Monast. de *Pinu* pro provinc. Pictaviensi, Andegavensi, Turonensi, Cenomanensi, Bituricensi, Burdigalensi, Lemovicensi et Arvernensi. 320.  Capitulum generale Vicariis generalibus provinciarum in quibus monasteria pro novitiatibus designata existunt, facultatem concedit novitiorum professiones recipiendi, et casu quo dicti Vicarii generales infirmitate vel alio quocumque impedimento praepediti fuerint (de quo superiores locales monasteriorum in quibus novitiatus instituti sunt certiorare teneantur), idem generale Capitulum praedictam facultatem ad memoratos superiores locales extendit in plenaria Ordinis potestate. 321.  Statuit et ordinat insuper Capitulum generale quod noviter professi, finito novitiatus sui anno, adhuc per annum in eodem communis novitiatus monasterio, sub disciplina magistri et superioris localis manebunt, et pro quolibet anno pensionem 450 libr. dicto novitiatus monasterio pro victu et vestitu suo solvere tenebuntur, absque quod dictum monasterium ab ipsis aut a suae professionis monasteriis aliquid ultra hanc 450 libr. summam sub quocumque demum necessitatis, honorarii vel infirmitatis praetextu exigere possit et valeat. 322.  Demum etiam mandat et praecipit dictum generale Capitulum, quod *Directorium* aliquod generale a Rmo D. N. revidendum, approbandum vel improbandum, ac deinde pro uniformi novitiorum educatione ad singula novitiatuum Ordinis monasteria mittendum componatur, atque idem fiat pro monasteriis S. O. Talis decreti executionem et *Directorii* institutionem pro dicta S. O. R. D. abbati de Pietate committendo quod postea a Rmo D. N. abbate generali examinabitur, et ex parte, vel ex toto reprobabitur aut confirmabitur, pariterque ad novitiatus communes S. O. transmittetur. 323.  Ut vero praesens decretum maiori cum efficacia et certiore cum effectu executionem suam obtineat, et nanciscatur, generale Capitulum omnes et singulos provinciarum Ordinis novitiatus olim institutos, supprimendos et abrogandos censuit, quemadmodum praesentis decreti et diffinitionis vigore supprimit et abrogat, sub poena nullitatis professionum, et depositionis in priores aut superiores eidem contravenientes, aut candidatos suos alio quam ad superius recensita et designata communium novitiatuum monasteria mittere praesumentes. Novitii tamen qui in aliis seu iam pridem institutis novitiatibus inpraesentiarum reperiuntur, poterunt in eisdem continuare suum novitiatum ; et pro illis solum fit talis exceptio. 324.  Ad quaestiones praesenti Capitulo propositas, videlicet : *a*) An in monasteriis monialium in quibus sunt duo confessarii, missas secundae hebdomadae quae non sunt conventuales ad intentionem Ordinis applicare teneantur ? Praesens generale Capitulum respondet negative. — *b*) An in monasteriis virorum sacerdos intitulatus ad missam post Primam, quae vulgo dicitur missa Primae, teneatur singulis diebus, sive sint MM. sive non, per totam hebdomadam missam ad intentionem Ordinis celebrare ? Praesens Capitulum generale respondet affirmative. 325.  Libellum supplicem praesenti Capitulo ex parte vener. Ioannis Baptistae La Fargue, abbatiae de Berdonis religiosi, et Facultatis Tolosanae s. th. doct. oblatum, praesens Capitulum generale recipit, mandans ac praecipiens ut ordinatio Rmi D. N. de die 20 augusti anni 1734, observetur iuxta formam et tenorem. 326.  Conceditur Clariss. D. Tauxier, in Parlamento Parisiensi patrono seu advocato, ut pars mansionis quam tenet ex collegio S. Bernardi Parisiensis amplietur, iusta compositione prius facta cum consilio praedicti collegii, et a Rmo D. N. approbanda. Ad informationem vero de commodo et incommodo faciendam praesens Capitulum generale committit R. Procuratorem generalem in curia Franciae. 327.  Viso libello supplici praesenti Capitulo oblato ex parte Antonii Berault a 40 et amplius annis collegii S. Bernardi Parisiensis organistae, praesens Capitulum officiarios de Ordine Benemeritos aliqua gratia donari cupiens, mandat et statuit ut domus quam nunc habitat dominus Regnard post recessum vel obitum dicti Regnard praedicto Antonio Berault gratis ad vitam concedatur. 328.  Sub poenis iam in simili casu a praesenti Capitulo sessione 16 latis, districtissime prohibetur omnibus et singulis Ordinis nostri personis, quemdam librum furtive et sine approbatione impressum, cui titulus est *Tractatus historicus Capituli generalis*, gallice *Traité historique du Chapitre général*, distribuere ac penes se retinere. Contravenientes sciant se esse gravissime puniendos, et Vicarii generales maxime cum diligentia dicti libri exemplaria in quocumque Ordinis loco repererint, pro possibili, in plenaria Ordinis auctoritate, suppriment. 329.  Inauditum Procuratoris filiationis, provinciae, seu Observantiae particularis nomen ferre non valens praesens Capitulum generale, visa institutione Procuratoris filiationis Pontiniacensis [Pontigniacensis] a R. adm D. Iosepho Caron, abbate Pontiniaci [Pontigniaci], nuper defuncto, data D. Benigno Berroin, religioso de Novo Castro, praedictam institutionem cassandam, irritandam et annullandam duxit, uti praesenti decreto cassat, irritat et annullat ; mandando in virtute salutaris obedientiae prohibendo omnibus Ordinis religiosis, ne se Procuratores filiationis, provinciae seu observantiae particularis dicere, et omnibus Patribus immediatis seu Vicariis generalibus alicuius Observantiae, ne deinceps tales institutiones, sub poenis in Ordine consuetis, dare praesumant. 330.  Et sic terminatae fuerunt sessiones Capituli generalis Divione, in aedibus Cistercii, celebratae, die 20 maii anni 1738. — *Et signatum* F. Andochius abbas generalis Cisterciensis. F. Franciscus abb. Firmitatis. F. Robertus abb. Claraevallis. F. Nicolaus abb. Morimundi. F. Pontius abb. de Gratia Dei. F. Philibertus abb. de Uterina valle. F. Claudius Franciscus abb. de Grosso Bosco. F. Benedictus Schindler, secret. Rmi D. N. abb. gener. Cisterc. et Cap. gener. notarius ad pedes. — F. Ioann. Bern. Begin secret. Rmi D. N. abb. gener. Cisterc. et Cap. gener. notarius ad pedes. (*locus sigilli Diffinitorii*) 